Astigarraga, Hernani, Urnieta, Lasarte eta Usurbil lotuko dituen autobus zerbitzua jarriko dute laister martxan

MAKINA bat hernaniarrek poz ederra hartuko dute jakinda, laister Lasartera joateko, esate baterako, ez dutela bi autobus hartu beharrik izango. Izan ere, Diputazioa linea hau martxan jartzeko azkeneko tramiteak egiten ari da; beraz, laister posible izango da Astigarragatik Usurbileraino joatea, Hernani, Urnieta eta Lasarten barrena, autobus bakarra hartuta.

Laister jarriko dute

Herenegun jakinarazi zuen Arantza Tapia, Mugikortasuneko eta Lurralde Antolaketako Departamenduko foru diputatuak, hilabete bukarerarako bukatuta izango dituela administrazio tramiteak, zerbitzua martxan jartzeko. Adierazitakoaren arabera, autobusa berehala jartzeko asmoa dute, baina ez dute datarik zehaztu. Horrez gain, Lurraldebuseko txartela erabili ahal izango da, dagozkion deskontuekin.

EB-Berdeak-ek eskatuta

Ezker Batua-Berdeak taldeak akordioa lortu zuen Diputazioarekin linea hori jartzeko. Arantza Gonzalez, alderdiko eta Batzar Nagusietako kideak adierazi duenez, «berandu iritsi da, hala ere, berri ona da berehala jarriko dutela jakitea».


Bueltan da IrunLab, enpresetako giza baliabideen hobekuntzarako tresna

Iazko IrunLab Indsutria programaren saioetako bat.

Irungo Udalak, Bidasoa Bizirik-en bitartez, hiriko enpresa industrialetan eta elkarri lotutako zerbitzuetako enpresetan sormena txertatzeko apustua egin du, hirugarrenez, IrunLab Industria progama baliatuz. Guztira, azken hiru urteetan, hamaika enpresa ezberdinek hartu dute parte.

Jada IrunLab Industria programaren hirugarren edizioa da eta aurten ere hiru enpresak hartuko dute parte. Giza baliabideen antolamendua, laneko giroa eta langileen parte hartzea hobetzeko helburua du programak. Hori burutzeko, artista eta sortzaile ezberdinekin arituko dira elkarlanean.

Hiru enpresa horiek Placisa S.A., Neumaticos Txepetxa SAL eta Railtek Ingeniaritza Industriala S.L. dira; lehenengoaren kasuan Carlos Belda aktore, zuzendari eta irakaslerekin egingo dute lan, bigarrenean Pezestudio-rekin eta hirugarrenean Diego Soroa Cuantics Creatives Lab sorkuntza aplikatuko laborategiko zuzendariarekin. Atzo, hilak 7, enpresa eta parte hartzaileen arteko lehen topaketa egin zuten.


Txapel Txin Kurtzebarri eskolan

Harrera beroa egin zieten martitzenean, Kurtzebarri eskolako 5 eta 12 urte bitarteko neska-mutikoek.


Sustrai Colina nabarmen gailendu da Larresoroko finalerdian

Saio guztian gainontzekoen gainetik kantatuta, pronostikoa bete da, eta zuzenean sailkatu da finalera.

Odei Barroso izan da bigarren Lapurdi, Zuberoa eta Nafarroa Behereko Bertsolari Txapelketan; lehenaren eta bigarrenaren artean puntu alde nabarmena izan da, eta jardunean ere nabaritu da hori: gainontzekoen gainetik kantatu du ariketaz ariketa Sustrai Colinak. Barrosoren, Xumai Muruaren, Maddi Sarasuaren, Ortzi Idoateren eta Xan Alkhaten jardunean zuzenetik joan dira bertsorik finenak, jardun nahasian. Hala, Sustrai Colina azaroaren 15eko finalean izango da.

Larresoroko Herriko Gelan (Lapurdi) 250 lagun bildu dira lehen finalerdia bertatik bertara ikusi eta entzuteko. Bertsotan gutxitan jo du goia saioak, eta saioaren parekoa izan da Herriko Gelako giroa bera ere. Maiana Irigoienek aurkeztutako gaietan, bikotekideen ahotik kantatu behar izan dituzte ofizioetako gehienak.

Colinak 331 puntu erdietsi ditu; Barrosok, 296 puntu; Muruak, 294,5; Sarasuak, 285,5; Idoatek, 268; eta Alkhatek, 250,5. Lehen puntua emandako ariketan azken puntuan egin duen joskera akatsa izan du saioko arantza Colinak. Barrosok kartzelan egin du lanik zuzenena. “Aldaketa hori egin duzunetik jende gehiago hurbiltzen zaizu”, eman die gaia Irigoienek, eta honela kantatu du lehena Barrosok bertsoa artez josita: “Banekien nik aldaketa bat / egin behar nuela aurten. / Zer den ederra ingurukoek / nola erraten diguten! / Lehen parrandan ligatu ezin / eta ni barrenak hausten / ene usteak kamusten / aurreiritziak zapuzten. / Ebakuntza bat egin berri dut / sobera nuena husten / baina zergatik oraindik ez naiz / aski ederra ikusten?”. Hautetsiaren ahotik kantatzeko hautua egin du lan bererako Colinak, eta honela borobildu du: “Aurreko hausteskundetan / aurkeztu nintzena brabo / aspaldi honetan nabil / etsiak jota zeharo. / Herritar xume-xume bat / baizik ez nintzen lehenago / ta bozek jarri ninduten / besteak baino gorago. / Baina nazkatuta nago / ezin liteke, akabo / jende gehio hurbiltzen zait / baina lagun guttiago”.

Finala Aiziritzeko finalerdian erabakiko da, datorren igandean. Maddalen Arzallus, Aitor Servier, Eneritz Zabaleta, Ramuntxo Christy, Egoitz Zelaia eta Patxi Iriartek kantatuko dute.


Ezinean segitzen du gizonezkoen Baztan futbol talde nagusiak

Corellanori egindako bisitan bertze porrot bat jasan zuen talde baztandarrak (3-1). Asier Lizartzaren kronika.


Ampo Ordizia jokalari bat gutxiagorekin gailendu zaio Sevillako Cienciasi

Etxetik kanpo garaipena lortzea garesti dago, baina baita lortu ere Ampo Ordizia errugbi taldeko mutilek. Ciencias Universidad Pablo de Olavide taldearen aurka neurtu zituzten indarrak igandean, Sevillan, eta ordiziarrak gailendu ziren 3-28ko emaitzarekin. Lander Gomezek txartel gorria ikusi eta 65 minutu jokalari bat gutxiagorekin jokatu zuten ordiziarrek. Marotiasen mutilek, etengabeko presioa egin zuten, joko geldoari etekin handiena ateraz eta aurrerapen laburrekin. Horri gehitu behar zaio, Valentin Cruzek ez zuela barkatu zigor kolpeetan.

Sevillan lortutako garaipenak, Ohorezko Mailako sailkapen nagusian seigarren postuan kokatzen du Ampo Ordizia, 23 punturekin, bosgarren dagoen Burgosko taldearekin, puntuetan berdinduta.

Datorren igandean, hilak 24, Barçaren aurka jokatuko du Ampok, Altamira zelaian, 12:00etan.

Neskak, Hernanin

Ordizia Rugbiko neskek gozatu ederra hartu ahal izan dute asteburuan, Hernanin jokatu den Seven Txapelketan. Momentuz partidarik jokatu gabe zeuden, nahiz eta entrenatzen aritu diren hutsik egin gabe. Maddi Sola entrenatzailearen hitzetan «esperientzia oso positiboa» izan da asteburukoa. Gehitu du «jokalarientzat helburuak izatea oso garrantzitsua» dela, eta espero duela behintzat horrelako txapelketetan gehiagotan parte hartu ahal izatea. Bitartean lanean gogor jarraituko dutela dio.


Internet bidez iruzur egiten saiatzen ari direla ohartarazi du Getxoko Udaltzaingoak

Interneteko gizarte sareak erabiltzean datzan iruzur berri bat atzeman duela ohartarazi du Getxoko Udaltzaingoak. Polizia iturriek azaldutakoaren arabera, posta elektroniko bidez, lanpostu bat eskaintzen diote erabiltzaileei iruzurgileek; klaseak emateko edo, antzemandako kasuan bezala, enpresa garrantzitsuenen publizitate kanpainetan irudia erabiltzeko. Irudi pertsonalaren ustezko erabilpenaren truke, biktimak kontratu faltsua jasotzen du, normalean, Londreseko helbide batetik eta ingelesez. Kontratu horretan ustezko enpresa kontratatzailearen izena agertzen da; baita herrialde horretako Merkataritza-erregistroaren ustezko inskripzio zenbakia ere, sinesgarritasun handiago emate aldera. Ondoren, jasotzaileari jakinarazten diote 1.000 edo 2.000 eurotako bidaia-txekeak jasoko dituela, inoiz ez 3.000 euro baino gehiagokoak. Horiek bere kontu korrontean sartu eta “agente” bati %80ko komisioa bidaltzeko eskatzen diote; biktima %20rekin geratzen dela uste duen bitartean. Iruzurra bidai-txeke faltsu horien bidez egiten dute. Peritatze ofizialean bere faltsutasuna egiaztatu da eta horiek “garbitutako txekea” izena dute, Getxoko Udaltzaingoak aipatu duenez. Argazkian, Getxoko Udaltzaingoaren Koordinazio Zentroa / © Getxo.net.

Iruzurra jasan duenak txekeak ingresatzen baditu eta hitzartutako dirua bidaltzen badu, iruzurra eginda dago; eta gainera, dirua ingresatu duena delituaren ustezko egile bihurtzen da Espainiako Estatuan, behintzat iruzurra argitu arte, tokiko poliziek gaineratu dutenez.


Libiako arma-blokeoa ontziekin kontrolatzea adostu du NATOk

- Operazio militarrean "zuzendaritza politiko" bat ezartzea proposatu du Frantziak.- Bien bitartean, Gadafiren tropen eta matxinoen arteko borrokaldi latzek jarraitzen dute Ajdabiyan.

Libiari NBEko Segurtasun Kontseiluak onartutako arma-blokeoa aplikatzeko ontziak erabiltzea adostu dute gaur NATOko Estatu kideek, iturri diplomatikoek jakitera eman dutenez.

28 Estatu kideetako enbaxadoreek hartu dute erabakia NATOren Batzordean. Nazioarteko operazioan Aliantzak izan behar duen paperari buruz eztabaidatzen ari dira ordezkariak.

Iturri berdinen arabera, enbaxadoreek beste aukera batzuk eztabaidatzen jarraitzen dituzte, debekupeko aire-eremuan parte-hartze posiblea adibidez. Orain arte AEBek, Frantziak eta Britainia Handiak ezarri dute aire-eremua, beste herrialde batzuen laguntzarekin.

Bonbardaketak kritikatu dituzte zenbait Estatuk eta azken egunetan zatiketa eragin du horrek NATOn.

Bestalde, operazio militarrean "zuzendaritza politiko" bat ezartzea proposatu du Frantziak. Era berean, Estatu partehartzaileekin eta Arabiar Ligarekin bilerak egitea proposatu du Frantziak, Alain Juppe Atzerri ministroak gaur esan duenez.

Aire operazioen agintea NATOk hartu behar duela errepikatu dute AEBek, Britainia Handiak eta Italiak.

Libiara armak itsasoz helduko ez direla bermatuko dute NATOko ontziek gaurtik aurrera.

Borrokaldiak Ajdabiyan

Gadafiren tropek eta matxinoek borrokatzen jarraitzen dute Ajdabiyako hirian, Bengasitik 160 kilometrora, Al Yazira telebistak jakitera eman duenez.

Ke beltz zutabeen irudiak erakutsi ditu Qatarreko telebistak. Hiriko ekialdean borrokaldiak dira nagusi, berriemaileak Ajdabiyatik gertu jakitera eman duenez.

Bestalde, gutxienez hamar lagun hil dira Zintan hirian, Gadafiren indarrek egindako bonbardaketen ondorioz, bizilagun batek azaldu duenez.

Bonbardaketak

Muamar al Gadafi Libiako diktadorearen tropek eraso egiten jarraitzen dute gaur Misratan, hots, herrialdeko hirugarren herri garrantzitsuenean (Tripolitik 210 kilometrora), Sadon el Mehmeraty matxinoek herri horretan duen bozeramaileak jakinarazi duenez.

Bozeramailearen hitzetan, erasoa etengabea izaten ari da, eta tankeak eta misilak erabiltzen ari dira.

Astelehenean, egoera "oso larria" zela esan zuten matxinoek, argindarrik, urik eta erregairik ez dagoelako herrian.

Presioa Gadafiri

Abdel Elah al Jatib NBEko mezulariarekin bildu dira Libiako Kontseilu Nazional matxinoaren buruzagiak Tobruken, Libiako ekialdean. Su-etena aplikatu eta hiriak erasotzeari utz diezaion Gadafiren erregimena presionatzeko eskatu diote matxinoek Jatibi.

NBEk egindako eskaerak ez ditu bete Gadafik eta zibilen aurkako erasoak ez dira bukatu, Samuel Locklear almiranteak salatu duenez. Locklear AEBetako indarren komandantea da Libiako operazioan.


Palestinar bat hil dute tiroz Nabulusen

Israelgo iturrien arabera, militarren kontrol postu baten aurka jo du gazteak.

Nabulustik hegoaldera dagoen Huwuara herrian gertatu da tiroketa. Israelgo iturrien arabera, 22 urteko palestinarrak militarren kontrol postu baten aurka jo du bere autoarekin eta soldaduk tiro egin diote. Ondorioz, bertan hil da gaztea.

Ez da inguru hartan gertatzen den lehen tiroketa. Joan den igandean, bi palestinar hil zituzten tiroz soldadu bat labanaz eraso ostean. Egun bat ehenago, larunbatean, 56 urteko palestinarra hil zuten tiroz, kontrol postu baten aurka egin zuenean. Beti ere, Israelgo iturrien arabera,


Ezker Anitza: “Portuak herritarrek kanpo kaiaren gainean duten iritzia arbuiatzen du”

Lehengo astean Portu Agintaritzako buru Lucio Hernandok egindako adierazpenen harira esan du Ezker Anitzako zinegotzi Xabier Pombok “Portuak herritarren iritzia arbuiatzen duela”. Izan ere, Hernandok ” kanpo kaiaren kontrako jarrera soiltzat “jo zituen kanpo kaiaren ingurumen txostenak herritarrengandik jasotako alegazioak. Pomboren arabera, aipatu adierazpenak Portu Agintaritzaren “frustrazioaren” isla dira. Era berean, ezbaian jarri ditu ezker Anitzak ingurumen txostenak jasotako aldeko alegazioak, kasu askotan, “patronalak langileei eskatutakoak” direlako.


Luzapen beharrean baina garaipena

Denboraldiko 5. garaipena lortu zuen Zurt Taberna ISBk Getxon 60 eta 68 irabazita.

Argazkia: Gurutze Eizagirre

Nesken Lehenengo Maila. Zurt Taberna ISBko neskak sasoiko direla ezin da ukatu eta beheko postuak ahalik eta urrunen ikusi nahi dituztela ezta ere. Denboraldiko bosgarren garaipena lortu zuten Getxon asteburu honetan eta dagoeneko putzua hiru garaipenetara daukate lehen itzulia amaitzeko partidu baten faltan.

Dermitek Getxoren kantxan 60 eta 68ko emaitzaz lorturiko garaipena uste baino garrantzitsuagoa da. Batetik, aurrez esan bezala, beheko postuetatik oraindik eta gehiago urruntzeko balio dielako ISBkoei. Eta bestetik, mailari mantentzeko borrokan, aurkari zuzen bat izan daitekeenari bere etxean irabazi dielako, 8 puntuko basketaberagea alde lortuta gainera. Hori bai, neurketa hau irabaztea asko kosta zitzaien Zurtekoei. Izan ere, neurketa guztian zehar markagailuan aurretik ibili arren, luzapen baten beharra izan baitzuten garaipena eskuratu ahal izateko.

Lehen minutuak, etxekoei beldur pixka bat eragiteko asmoz, topera jokatu zituzten gipuzkoarrek hiruko marratik hainbat aldiz asmatuta eta aldea zabalduz markagailuan. Hasierako kolpe horretatik esnatzea kosta egin zitzaien etxekoei, baina lortutakoan neurketa berriz ere estutzea lortu zuten eta lehen laurden amaierara bi puntu goitik bakarrik ziren Iraurgikoak. Bigarren laurdenean bi taldeen arteko parekotasuna nabaria izan zen. Egia da halaber, Zurt Taberna izan zela denbora osoan aurretik ibili zena markagailuan, baina ihes egiterik ez zuen lortu eta atsedenaldira puntu bakarreko aldearekin iritsi zen.

Bigarren zatian ere nagusi izan ziren ISBkoak minutu askoan. Hirugarren laurdenean sei puntuko aldea edukitzea lortu zuten gehienez, baina denbora osoan markagailuan aurretik ibili ziren. Eta azken laurdenean, defentsako lan bikaina eginda, Getxokoen “erraldoia” ondo geldituta eta erasoan asmatuta, neurketa erabakita uzteko puntuan izan ziren hiru minuturen faltan bederatziko aldea zabaldu zutenean. Baina etxekoek ez zuten etsi eta Zurtekoen erabaki txar batzuk medio, neurketa berdintzea lortu zuten, partidua luzapenera eramanez.

Esan ohi da luzapenera atzetik datorrenak abantaila izan ohi duela, baina oraingo honetan Zurtekoek sekulako erakustaldia eman zuten erasoan. Kanpotik asmatuta, (Intzak bi hiruko eta Itsasnek beste bat) hamazazpi puntu lortu zituzten bost minutuan eta garaipena poltsikoan sartu zuten horrela.

Saskiratzaileak: (15-17/11-10/13-15/12-9/9-17)

ZURT TABERNA ISB: Garazi (13), Berezi, Irati (2), Maialen, Intza (16), Itsasne (15), Maitane, E, Bereziartua (8), Itsaso (12), E. Iturralde eta Aitziber (2)


Lurralde kohesioaren bila

Euskal Herriko hautetsien batzarraren eginkizun nagusia lurralde kohesioa dela nabarmendu du IV. Batzar Orokorrak.


Bueltan bueltan datorrena

odola berritzeko sasoia inguratzen ari da. Landareen izerdiaren antza geurea zaharberritzeko garai egokiena gainean dugu. Saio honetan zain-gorria (Geranium robertianum) eta osina (Urtica dioica) paregabeko lagunak izango ditugu. Ez lankide, kirolkide, muskide, ez ez ez... lagun lagunak.

Osina beti izan dugu etxeko. Hezetasuna eta batez ere hondakin organikoak eta bereziki nitrogenoa ugaria den tokietan bapo bizi ohi da. Animalia mordo bat pilatuta bizi izan gara hemen baserrietan eta horien zarrasta-simaur-zirin... oparoen harrapatzera inguratzen da menda eta abarrekin batera.

Flagelatzaile modura gorputzaren edozein atalean odolaren etorria hobetzeko, buruazalaren zahitzeari eta soiltzeari eusteko, beste landare batzuk indartu eta gaitz eta izurrietatik babesteko, azido urikoa urea edo hezueria arintzeko, esne emariak hobetzeko... gure osagintza kulturan hain da barneratua osina, ahantzi egiten dugula. Gutxien uste dugunean axaleko ebakitxoak eginez hortxe, hankapean dugula gogorarazten digunari eskerrak.

Bitamina saldoa, burdina, gatz ugari eta nitrogenoa dira osinak eskaintzen dizkigun bixigarriak. Guk lurrari eman eta berak bueltan ekartzen dizkigunak. Azienda pilatzen den sailetan, ukuilu inguruak, keretak eta atakak eta sagardotegi atari bueltak dira osinaga emankorrenak. Izan berria naizen sagardotegi batean pixontzion bazterra ezagutzen ez da zaila, osina mardul dator, beltzasko!

Urrutira gabe, gure minden nitrogenoa berrerabili eta gure gorputzean arazoak sor ditzaketen nitrogenoaren eratorriak urea, azido urikoa eta abar sendatzeko hor dator. Puntta berriak oraintxe dira gozoenean entsalada, ura edo dena delakoan hartzeko, osasuntsu eta arbi-garak adinako gutixi.


Doluaren inguruko hitzaldia izango da bihar

Zarautz Herri Zaintzailea plataformak antolatuta, udalaren babesarekin, Gabonak dira eta etxean aulki huts bat dugu hitzaldia izango da bihar, Antoniano aretoan.

Gabon egunetan ohitura izan ohi da familiako kideak biltzea, eta horregatik, dagoeneko ez daudenen hutsune hori nabarmenagoa egiten da egun horietan. Horren harira, hitzaldia eskainiko du Aingeru Oiartzabal psikologoak Antoniano aretoan bihar, 19:00etatik aurrera. Gabonak dira eta etxean aulki huts bat daukagu izenburupean, doluan dauden familientzat iradokizunak emango ditu adituak.


Momentu on batzuk

Burua beste kontu batzuetara —bide batez, irakurri duzue Gran Wyomingen Give peace a chance artikulua? Ze diferentzia El Intermedio-ko informe polizialekin—, behar baino arreta gutxiago jarri diot Gamonali. Bai, Burgosko auzoari (Espainia). Bai, bulebar berri bat egin nahi duten Burgosko auzoari. Bai, bulebar bat egin nahi dutelako sutan altxatu den Burgosko auzoari. Eta arreta gehixeago jarri diodanean, kontxo, konturatu naiz telebista momentu on bat baino gehiago eman digula.

Adibidez, Más vale tarde saioan, LaSextan —eta lasai, ez nago obsesionatuta kate horrekin—: kazetari bat ari zaigu berri ematen, Gamonaletik, zuzen-demonio: «Gazte talde bat hasi da, ikusten duzuen bezala, hesiak jotzen, hiri hornigarri guztiak jotzen, oihuka ari dira, aski asaldatuta, tentsio handia dago, bortizkeria handiarekin jotzen dituzte gauzak, hesiak airera botatzen dituzte, ez digute uzten gure lana egiten». Atentzioa ematen du «ikusten duzuen bezala» horrek, irudietan ikus zitekeena gauza arras diferentea baita: gazte batzuk bai, baina lasai asko kameraren aurretik pasatzen, tarteka ostikoren bat ematen plastikozko zera batzuei. Batek pentsa dezake kamera batekin lan egitearen ajeak direla. Baina irratiak ere bere arriskuak ditu, RNEko kazetari batek orain ondo jakingo duen bezala: herritar batek mikrofonoa hartu eta zuzenean zuzendu zion ematen ari zen informazio okerra.

Erruz heldu baita Burgos aldetik okerra: Euronews kateak, esaterako, kiskalitako autoen irudiak pasatu zituen, guztiz lazgarriak; baina, lastima, ez ziren Gamonalekoak. Gogoangarriak dira, halaber, 13TVko perla hauek: Gamonaleko banku guztiei eraso dietela Laboral Kutxa eta Kutxabankekoei izan ezik; edota Gasteiztik etorritako taldeak identifikatu dituztela erasotzaileen artean. Burgosko Kazetari Elkarteak eta Gaztela eta Leongo Kazetari Elkargoak salatu dute kazetariak Gamonalen sufritzen ari diren jazarpena. Ez dakidana da zeren zain gauden herritarrok kazetari horien desinformazio, itxuragabetze eta manipulazioa salatzeko.

Eta ez dakit zehatz zer sukar klasek eman digun orain Gamonalekin. Agian gure etxean gauza handirik sortzeko kapaz ez, eta mito berriak adopzioan hartzeko beharra izango da. Ni ere pozik nago Gamonalekin, ordea; telebista momentu on batzuk eman dizkigulako, behintzat.


«Bideari ekin diogu; lorpen handia da hori niretzat»

Parisko akordioarekin baikor agertu bada ere, Markandyak ohartarazi du hitzemandakoa baino gehiago egin beharko dutela herrialdeek helburua betetzeko: bi graduak ez gainditzea.

IPCC Klima Aldaketari Buruzko Gobernu Arteko Taldeko zientzialaria eta euskal zentro BC3ko zuzendari zientifikoa da egun Anil Markandya (Lahore, India, 1945). Ingurumen ekonomia eta baliabideak, eta klima aldaketa ditu ikerketa lerro nagusi, eta 40 urte baino gehiago daramatza bertan murgilduta. Mundu osoan prestigio handiko aditua da, ahokulari lanak egindakoa, besteak beste, Europako Batasunean. Ikusminez erreparatu dio Parisko goi bilerari, eta BERRIAri akordioaren analisi pertsonala egin dio.

Zer iritzi duzu Parisen lortu duten akordioaz?

Lehen aldiz adostasun bat lortu dugu. Klima aldaketari eta munduko tenperaturaren igoerari erantzuteko, berotegi efektuko gasen isurketa nabarmen gutxituko duen hitzarmena sinatu dute. Oso urrats garrantzitsua da. Baina hasiera besterik ez da. Izan ere, hitzarmenaren ostean, gaurtik hasita, lan handia egin beharko dute datorren mendeari begira. Eta, noski, ez dakigu zenbateraino izango diren eraginkorrak.

«Munduko garaipen diplomatikorik handiena» al da, hainbat hedabidek izendatu moduan?

Uste dut hori pixka bat puztea litzatekeela, baina, seguruenik, orain arte izandako lorpenik handienetakoa da, badirelako herrialdeak klima kontrolatzeagatik galtzeko asko daukatenak, petrolioaren menpe dauden horiek, adibidez. Petrolioa erabiltzeari uztea, adibidez, galera izugarria litzateke herrialde horientzat, eta, hala ere, onartu egin dute neurriak hartzea ezinbestekoa dela. Alde horretatik, nabarmentzeko moduko garaipena da.

Kopenhaguen 2009an lortu ez zena bost urte geroago lortu da. Zergatik orain?

Bi arrazoirengatik. Batetik, orduan baino gehiago arduratzen gaituelako klima aldaketak. Muturreko gertakari gehiago ditugu begien bistan, eta arazoaren gordintasuna nabariagoa da. Bestetik, oso garrantzitsua da kontuan hartzea Kopenhaguen saiatu ginela legezko konpromiso baten bidez lortzen akordioa. Herrialde bakoitzak bere konpromisoa hartu behar zuen jomugan urte bat jarriz, eta iraganeko data batekin alderatuz. Oraingoan, beste modu batera planteatu da. Goi bileraren atarian herrialdeei galdetu diete: «Zenbat uste duzu egin dezakezula?». NBEk erantzunak bildu ditu eta, herrialdeen konpromisoak kontuan hartuta, iragarri du helburua betetzeko neurri zorrotzagoak hartu behar direla.

Tenperatura bi gradu ez berotzeko langa aipatzen du testuak, baina igoera gradu eta erdira jaisteko ahalegina egin beharra nabarmentzen du. Posible ikusten duzu, gaur-gaurkoz, gradu eta erdiko muga hori ez gainditzea, edo ezinezkoa da jadanik?

Zaila ikusten dut baita bi graduren langa hori errespetatzea ere. Goi bileran izan direnen promesak betetzen badira, esandako guztia egiten badute, tenperatura 2,7 gradu berotuko da mende amaierarako. Hori ondorioztatu du NBEk. Hitzemandakoa baino gehiago egin behar dugu bi gradukoa izan dadin, eta gradu eta erdira jaisteak are gehiago eskatuko luke. Kontuan hartuta zenbat egin beharko litzatekeen, nik neuk, ez dut uste helburu hori betetzea posible izango denik. Datorren urtean karbono isurketak murrizten hasi beharko genuke; hori nekez gertatuko da.

Promesak beteta ere ez balitz helburua beteko, zergatik halako baikortasuna?

Kontua da, ez balute ezer ere egingo, eta orain arteko martxarekin jarraituko balute, tenperatura lau gradu igoko litzatekeela, edo beharbada bost gradu. Hitzarmenean sinatutakoarekin zenbaki hori 2,7raino ere jaits daiteke. Hori lorpen handia da. Sentitzen dut garaipen bat dela, bidean gaudela ikusten dudalako; munduko tenperatura bi gradura jaisteko ahaleginen bidean. Hurrengo urratsa da 2018an berrikustea eta aztertzea konpromiso horien betetzea. Eta ondoren, adibidez, energia berriztagarriak merkatu egiten badira, herrialdeek esango dute: «Ados, orain pixka bat gehiago egin dezakegu». Eta horrela, beharbada, noizbait lortuko dugu igoera bi gradura mugatzea. Bidea hasi besterik ez da egin. Baina bideari ekitea lorpen izugarria da.

2050erako berotegi efektuko gasen isurketa %70 gutxitzeko helburua eta mundua karbono gabetzea ezabatu egin dituzte azken akordiotik. Ez al da atzerapen handia?

Atzerapausoa bada, ondo legokeelako bi puntu horiek ere akordioan txertatzea. Eta horregatik, besteak beste, ez nago hain baikor. Egia da, ordea, herrialdeak urduri daudela datorren urtean bertan egin dezaketen horretan pentsatzen. Nahikoa promesa egin dituzte dagoeneko.

Promesa horiek betetzen dituzten ala ez berrikusteko, bost urtean behin akordioaren nondik norakoak aztertuko dituzte. Munduaren norabidea zuzentzeko balioko du?

Baietz uste dut. Lehen berrikustea 2018an izango da, eta, hortik aurrera, bost urtean behin egingo dituzte. Izandako bilakaera neurtzeko aukera izango dugu bost urtean behin; munduko ordezkari guztiak bilduko dira, eta erabakiko dute zer gehiago egin dezaketen gaurko erronka bihar errealitate egiteko.

Zeintzuk dira IPCCko zientzialarien erronka nagusiak datozen urteei begira?

Asko dira. Munduan bilioika dolar, euro, eta diru inbertitzen da. Diru hori inbertitzean, baita Euskal Herrian bertan ere, ?errepideak, autoak, etxeak... egiten direnean?, kontuan hartu behar dugu ahalik eta gutxien kutsatu behar dugula. Politika guztiek erreparatu behar diote irizpide horri, eta kontuan hartu behar dute ezinbestean. Ekonomiako sektore orok karbono isurketak gutxitzeko bideak aztertu behar ditu. Benetan handia da erronka.


Ainara eta Eñauten bodako erregalua

Ixa 2 aste geratzen diaz boda egunerako eta 150 euroko erregalua sartu beharko da pertsona bakoitzeko kuadrillako kontuan.Kontuaren ardura daukanak Maiatzak 30a baino lehenago sartzeko eskatzen dau.

KUTXA 2101 0037 02 0011053121


Gazte Eguna ospatuko dute bihar San Pedron

Herriko jaien atarian direla, bihar ospatuko dute San Pedron Gazte Eguna. Inguruko gazte guztiei bat egiteko gonbita luzatu diete antolatzaileek.

12:00etan emango diote hasiera jaiari, San Pedroko kaleetan zehar joango trikipoteoarekin. 14:00tan bazkari herrikoia egingo dute Antxeta tabernan. Bazkariaren prezioa, 18 eurokoa izango da eta kamiseta bana jasoko dute bertaratzen direnak.

Digestioa ongi egiteko, jokoa egingo dituzte frontoian 17:00etatik aurrera. Patxadaz taldeak kontzertua emango du beranduago, 19:00etan Ertin.

Egunari amaiera polita emango diote gazteek, bokata afariarekin Begi Haundin. Sabela bete ostean, Kalparranda hasiko dute.


Auzitegi Nazionalak berriz kartzelatu ditu CDRetako lau kide

Espainiako Auzitegi Nazionalak atzo goizaldean aske utzi zituen CDR errepublikaren defentsarako batzordeen lau kide —Guillem Xavier Duch, Eduardo Garzon, Xavier Buigas eta Alexis Codina— behin-behineko espetxealdian jarraitzera behartu zituen berriz ere Manuel Garcia Castellon epaileak, atzo bertan deklarazioa berriz hartu ondoren. Fiskaltzak goizean eskatu zuen lau ekintzaileak berriz espetxeratzeko. Lauren abokatuak salatu zuen «eskubide urraketa» dela berriz kartzelatzea.

Lau kide horiekin batera irailaren 23an atxilotu zituzten beste bi laguni, Ferran Jolisi eta Jordi Rosi, «terrorismoa» egotzi zien. Kartzelan segitzeko erabakiaren oinarrian hauxe ere badagoela dio: «Izan ditzaketen zigor handiengatik ihes egiteko arriskua, delitua berriz egitea, eta frogak suntsitzea».

Jolisen kasuan, honela dio autoak: «Onartu egin du parlamentua okupatzeko asmoa zutela». Rosi egozten dio «intensitate txikiko sabotajeak egitea, haren hitzetan 'Katalunia independentea lortzeko', Poliziak ekintza horiekin arreta galdu zezan, ekintza nagusia litzatekeena egin ahal izateko».

Kanpaldia desegin dute

Duela hogei egun Bartzelonako Unibertsitate protesta kanpaldi bat hasi zuten, prozesu subiranistaren epaia jakin zenetik, baina atzo goizaldean desegin zuen udaltzaingoak. Bi lagun ere atxilotu zituzten, eta tentsio uneak izan ziren udaltzainen eta manifestarien artean.

Poliziak kanpaldia desegiten hasi zirenean, manifestari batzuk kexatu egin zitzaizkien, beren gauzak biltzen ez uzteagatik. Hainbat ikaslek uko egin zioten plaza uzteari, eta Polizia oldartu egin zitzaien erresistentziarik handieneko guneetan.

Bost egun lehenago, mossoek 117 manifestari identifikatu zituzten, eta beste bat atxilotu zuen. Ikasleek batzarra egin zuten atzo iluntzean, kanpaldia egon zen leku berean.


Hondakinen kudeaketarekin kezkatuta, gobernu talde osoaren dimisioa eskatu dute

Pasaiako Udala hondakinen kudeaketa “lotsagarria” egiten ari dela salatu zuten errauste planaren kontrakoek.

Pasaiako alkateak ohiko posta bidez erantzun ditu iazko martxoaren 3an hondakinen kudeaketarekin kezkatuta agertu zen herritar talde batek zuzendu zizkion galderak, eta pasa den ostegunean, erantzuna baloratzeko agerraldia egin zuen herritar talde berak, Trintxerpeko alkateordetzan. Haserre mintzatu ziren, eta alkatearen eta bere gobernu talde osoaren dimisioa eskatu zuten, “bi urte luze hauetan azaldu duen hondakinen kudeaketa lotsagarriarengatik”.

Atez atekoa bertan behera geratu denetik birziklatze tasak Pasaian 20 puntutan egin duela behera nabarmendu zuten: “Edozein leku serioetan bi urtetan birziklatze tasa 20 puntu jaitsi dituen kudeatzaileak kargutik kanpo beharko luke”, salatu zuten, eta jarraian gobernu taldearen dimisioa eskatu zuten: “Bere eta bere gobernu talde osoaren dimisioa eskatu beharrean gaude”.

Talde berberak gaiaren gaineko karakterizazio publikoa egin zuen Pasai Antxon lehengo azaroan, errefusaren edukiontzi grisa hustuz, bosgarren edukiontziaren politikaren porrota bistaratzeko asmoz.

“Pilota beste batzuen patiora”

Alkateak “ganorako erantzun bakar bat ere” ez duela eman salatu zuten, bide batez, alkateordetzako agerraldian. Izaskun Gomezek “bere posizioa zuritzeko” ardura beste erakundeengan jarri duela iritzi diote, eta erantzuna horixe izanda, duela hamar hilabete zituzten kezkak “areagotu besterik ez” direla egin gaineratu zuten: “Alkatearen ahotik errauste plantaren proiektu bidegabe eta inposatuak zertara lotuko gaituen azaltzea nahi genuen. Horren trukean, pilota beste batzuen patiora bota du”.

Izan ere, alkateak Partzuergoaren erabakiak errespetatzera mugatu dela aipatzen baitu erantzunean. Aitzitik, erabakiak errespetatzera mugatu ordez, “horien mesedetan” eta “Pasaiaren kaltetan lan zikina” egitea leporatu diote salatzaileek.

Intxaurrandieta eta Errazkini elkartasuna

Alkateordetzan bildutako herritarren ustez, “politikariek jokabide arduratsuak babestu eta bultzatu beharko lituzkete”, baina horren ordez “errauste planta eta proiektu haren atzean dauden interesak” defendatzea leporatu diete EAJ eta PSE-EEri.

“Herritarren interesen aurka inposatutako proiektua garatzea eta honen aurrean alternatiba gorpuztea larrutik ordaindu beharreko kontua” izan dela salatu zuten, eta zentzu horretan Ainhoa Intxaurrandieta eta Iñaki Errazkini elkartasuna helarazi zieten, haien kontra abiatu duten auziarengatik.

Bien bitartean “hondakinak hobeto, garbiago, osasuntsuago eta merkeago kudeatzeko alternatiba gizarteratuz borrokan” jarraituko dutela iragarri zuten, “kutsaduraren aurka eta gure osasun eta ekonomiaren alde”.

Alkatearen erantzuna


GAUR EZ DAGO ESKOLARIK: TIPI-TAPA, TIPI-TAPA KORRIKA

Lur Iruñara joan da korrika egitea. zuek prest zaudete zuen herrietan korrikan parte hartzeko? Animo eta tipi-tapa tipi-tapa korrika!

https://bilbohiria.com/docs2/2019/gaurezdagoeskolarik/190403_gaurezdagoeskolarik-korrika.mp3

Deskargatu hemen.


Herri arteko final laurdena gaur Beasainen

Hernani herri arteko txapelketako final laurdenetan dago jadanik. Partiduak gaur jokatuko dituzte Beasainen, arratsaldeko 16:30etan eta bikoteak honakoak izango dira: Garmendia-Muñoz kadeteetan; Aizpitarte-Gorrotxategi jubeniletan; eta Erroizenea-Mendizabal nagusietan. Hernaniko taldeko arduradunek adierazi dute Beasain talde gogorra dela eta Oiartzunen kontra baina gehiago sufritu beharko dutela. Modu berean, dei egiten dute animatzera joateko, autobusik ez da aterako baina pelotalekua tren geltokitik gertu dago.


Maravillas berriz husteko arriskuaz ohartarazi dute gaztetxeko kideek

Auzia artxibatzeari buruzko helegiteaz erabakiko du gaur auzitegiak. Geroa Bai egin dute erantzule, eta EH Bildurekin hizketan ari direla diote

Maravillas gaztetxeko kideek ohartarazi dute Nafarroako Gobernua «eta bereziki Geroa Bai» aurka doazela, «berriz ere». Jakinarazi dute Nafarroako Probintzia Auzitegiak gaur erabakiko duela Nafarroako Gobernuak auzia artxibatzearen aurka jarritako helegiteaz.«Auzia berriro irekitzekotan, edonoiz etor daitezke».

Gobernuak argudiatu izan du eraikina hutsik nahi duela bertan Oroimen Historikoaren Nafarroako Institutua egiteko, eta azpimarratu du berak ere artxibatzea onartuko balu eraikinari uko egingo liokeela. Dena den, eskua luzatu die gaztetxeko kideei, Rozalejoko markesaren jauregia era adostuan husteko.

Gaztetxeko kideen arabera, baina, Nafarroako Gobernuaren hitzak ez dira sinesgarriak. Azaldu dutenez, «denbora honetan guztian» gobernuko inor ez da jarri beraiekin harremanetan, eta salatu dute hautatu duen bide bakarra» «errepresioarena» izan dela. «Ez diote gatazka honi irtenbiderik eman, eta, gainera, uko egin diote auzoko bizilagunek eta zenbait eragilek egindako negoziazio eskaintzari».

Gobernuko kideen artean, Geroa Bai egin dute egoeraren erantzule bakar: «Nafarroa osoan piztu berri den gune autogestionatuen aldeko mugimendua zapaldu nahi du Geroa Baik, bere garaian UPNk eta PSNk egin zuten bezala».

Jakinarazi dute, berriz, «auzoko zenbait eragilek eskatuta», hasi direla gobernua babesten duen EH Bildurekin hizketan, «aurrera begira alternatiba ezberdinak aztertzearren».


Poliziak identifikatu egin du Londresko atentatuaren egilea

Khalid Masood ei da ustezko egilea. 52 urtekoa zen, eta Kent konderrian (Ingalaterra) jaioa.

Londresko Poliziak identifikatu egin du atzoko atentatuaren ustezko egilea: Khalid Masood, 52 urtekoa. Westminsterreko zubian eta Parlamentuaren eraikinaren ondoan izandako erasoaren ondorioz lau pertsona hil eta 29 lagun zauritu zituen; ondoren Poliziak tiroz hil zuen.

Scotland Yarden hitzetan, susmagarria Kent konderrian (Ingalaterra) jaio zen, eta iraganean kondenatu egin zuten armak edukitzeagatik eta eraso bortitxak egiteagatik, baina ez terrorismoagatik.

Londresko segurtasun indarrek jakitera eman dutenez, ez zekiten eraso terrorista bat prestatzeko asmoa zuenik. Ustezko erasotzailearen azken aurrekari poliziala 2003. urtekoa da, arma zuriak gainean eramatea leporatuta.

Poliziaren arabera, asteazkenean autoarekin Westminsterreko zubian hainbat lagun harrapatu zituen pertsona eta, ondoren, Parlamentuaren eraikinaren ondoko lorategian, polizia bati labanaz eraso egin ziona Masood izan zen.

Asteazken gauean segurtasun indarrek hainbat etxe miatu dituzte Londresen, Birminghamen eta horiko beste toki batzuetan ere. Poliziaren arabera, dagoeneko zortzi pertsona atxilotu dituzte.

Beste alde batetik, Enterprise enpresak azaldu duenez, erasoan erabilitako autoa Birmingham hego-ekialdean alokatu zuen ustezko erasotzaileak.

Bost hildako, 28 zauritu

Lau pertsona hil ziren atentatuan: erasotzailea, Keith Palmer 48 urteko polizia britainiar bat, Kurt Cochran AEBko turista bat eta Aysha Frade 43 urteko emakumea. Azken hori britainiarra bazen ere, jatorriz galiziarra zen. Ondoren, atzo, osteguna, atentatuan zauritutako 75 urteko gizon bat ere hil zen.

28 pertsona daude ospitalean une honetan, horietatik, 2, egoera kritikoan. 12 britainiar, hiru frantziar, bi errumaniar, lau hegokorear, alemaniar bat, txinatar bat, irlandar bat, italiar bat eta bi greziar daude zaurituen artean.

Argazkiak

19

Eraso terrorista Londresen


Ikas komunitatea finkatzeko, hiru batzorde sortu dituzte Otxandioko eskolan

Ikas komunitatea irakaskuntza ereduan txertatzeko prozesuan murgilduta dago Otxandioko eskola, eta, azkenaldian, hainbat pauso eman dituzte. Esaterako, seina irakaslek eta komunitateko kidek osatutako hiru batzorde sortu dituzte, eta maiztasun zehatz bategaz batzen dira.

Orain urtebete Ametsaren Jaia antolatu zuten eskolan, eta bertan guraso eta ikasleen 700 ekarpen edo proposamen jaso zituzten. Horiek denak sailkatu, eta hiru batzorde sortu dituzte. Hiru astean behin eta hilean behin batzen dira. Batzorde batek alderdi pedagogikoa lantzen du, eta, esaterako, ikasleentzako etxeko lanen diseinua egitea du arduretako bat. Bigarren batzordeak azpiegituren ardura du, eta, besteak beste, sasoi batean eskolan zegoen ortua berreskuratzeko ahaleginetan dabil. Eta hirugarren batzordeak elkarbizitzaren gaineko gaiak lantzen ditu.

Iñigo Ramos eskolako zuzendaria “oso pozik” dago ikas komunitateak daraman martxagaz: “Gurasoak inplikatzea lortu dugu. Batzorde horiek aproposak dira guk euren ahotsa entzuteko, eta eurek gurea entzuteko. Apurka ametsak aurrera eramaten gabiltza”.


Bihar inauguratuko dute Majoriko bidegorri zatia

Ordiziako bidegorri sareak beste zati bat zabalik izango du bihartik aurrera. Izan ere, bihar inauguratuko dute institutura eta Majori kiroldegira doan zatia. Ekitaldia, 10:30ean izango da, institutu pareko sarreran. Prentsaurrekoaren ondoren, kiroldegiko tabernara joan eta mokadutxoa egiteko aukera izango da. Txirrindua ekartzea ezinbestekoa dela gogorarazi dute.


Kontseiluak bat egin du 'Geure oinarrietatik' manifestuarekin

Konpromisoa hartu du bere lan eremuan BERRIAlagunak egiteko kanpaina aurrera eramateko.

Euskararen Gizarte Erakundeen Kontseiluak bat egin du BERRIA Berri taldeak sustatutako Geure oinarrietatik manifestuarekin, eta konpromisoa hartu du bere lan eremuan BERRIAlagunak egiteko kanpaina aurrera eramateko. Kontseiluko eta BERRIA Taldeko ordezkariak elkartu dira, eta Paul Bilbao Kontseiluko idazkari nagusiak jarri dio ahotsa euren konpromisoari.

Manifestua abenduaren 1ean aurkeztu zuten euskal kulturako eta hezkuntzako hemezortzi lagun ezagunek, eta BERRIA Berri taldea osatu zuten. Hamabost urte beteko ditu BERRIAk 2018an, eta urteurrenaren harira beste jauzi bat eman nahi du BERRIAlagun berrien bultzadarekin, egitasmoak aurrera egin dezan ziurtatzeko. Herritarren eta administrazioaren "konpromisoa" eskatu dute horretarako. Bideoa: Geroa Zugan kanpaina.


Artziniega: Ondare bereziko gunea

Arabako ipar-mendebaldeko muturrean dago Artziniega, Bizkaiko eta Burgosko mugetan. Hiribildua izen bereko errekaren eskuinaldean dago kokatuta, 210 metroko altueran.

Historia idatzia 1272. urtean abiatu zen, Gaztelako errege Alfonso X. Jakitunak hiri-gutuna eman zionean. Ordutik, lurzoruetarako gaietarako Bizkaiko foruaren arabera gobernatu zuten bitartean, ekonomia nahiz zergekin lotutako arazoetarako, berriz, Gasteizko forua erabili zuten.

1370. urtean Don Tello hil arte, Artziniega Bizkaikoa zen; baina horren heriotzarekin Enrike II. anaia geratu zen lurren jabe, eta horrek, aldi berean, Pero Lopez de Aiala kantzilerrari eman zion urtebete beranduago. Bizkaikoa izan zen bitartean, jauntxoak izendatzen zituen alkateak; ondoren, herriak berak aukeratu zituen batzar irekian.

Erdi Aroan, asko izan ziren lurraldeak eskuratzeko bandoek egindako gudak; merkataritzarako toki estrategiko batean zegoen, itsaso eta goi-lautadaren artean; eta hortaz, leinu aberatsak eta garrantzitsuak finkatu ziren bertan.

Erdi Aroa amaitzean, hedapen-aldia jasan zuen eta harresitik kanpoko guneak okupatu ziren. Gainera, Ameriketatik ekarritako aberastasunak ere eragina izan zuen garapenean; esaterako, 1590ean Pedro Saenz de Ubaldi batxilerrak ospitalea egin zuen parrokia aurrean. XVIII. eta XIX. mendeetan, eskualdeko merkataritza gune nagusia izan zen hiribildua. Bestalde, azken guda karlistan, hainbat bataila jasan zituen, eta ondorioz, artxiboa eta erregistro zibila erre ziren, garrantzi handiko agiriak galduz.

1995tik Monumentu Multzo Historiko-artistikoa da Artziniega. Datu bat: 46 armarritik gora daude hiriguneko hainbat estilotako etxe, jauregi eta dorretan banatuta. Aipamen berezia merezi dute Ortiz de Molinillo Velasco dorreak, Goiko plazak eta udaletxe zaharrak, Bengoa dorreak, Aranguren eta La Mora jauregiek, elizak edota udaletxe berriak eta frontoiak.

Fitxa:

Kuadrilla: Aiaraldea.

Udalerria: Artziniega.

Biztanleak: 1.761 (2017ko Eustaten datuen arabera).

Bitxikeria: 1674. urtean, Arabako Batzar Nagusietan Artziniegako prokuradorea arbuiatu zuten, gaztelaniaz ez zekielako.


Juanjo Olaizola trenaren museoko zuzendaritzatik kendu izana salatu du, Burdinbidearen Lagunak Elkarteak

Joan den zapatuan Burdinbidearen Lagunak elkarteko, Espainiako Burdinbidearen Lagunak Federazioko eta Eusko Tren enpresako kideak Azpeitian izan ziren

Bestalde, Burdinbidearen Museoko Lagunak federaziotik kanpo utzi dituztela salatu zuten


Arrola-Arranoaitz aldean

Bada gure bailaran mendikate bat oso polita, Udanatik Elorregira doana. Antzuola, Bergara eta Oñati batzen dituzten tontor, magal eta egiek osatutako mendi bizkar luzea.

Gailurrik altuena ez da 1.000 metrora ere iristen, baina, hala ere, desnibela handia da, 800 metrotik gorakoa bai behintzat, eta, behelainorik ez dagoenean, Arrolak eta Arranoitzek dauzkate ikuspegirik ederrenak. Elurrarekin ere bista ikusgarriak dauzkate.

Oñatiko isuri aldean Aurrekomendi, Larraña eta Olabarrieta auzoak daude.

Hemen dituzu Oñatitik irten eta Arrola eta Arranoaitz aldean egindako mendi bueltako argazkiak.


‘Apaizac obeto’ dokumentala, gaur Aita Marin

Apaizac Obeto aurrerapena from Orio Produkzioak on Vimeo.

Apaizac obeto espedizioaren inguruan Jon Maiak zuzendutako dokumentala emango dute gaur iluntzean Aita Mari aretoan (21:45), Korrika kulturalaren barruan. Jon Maiak berak aurkeztuko du ikusentzunezkoa.


Estrategia berritua «aktibatzeko»

Sortuk manifestaziora deitu du datorren larunbaterako, Donostian. Hasi duen eztabaida prozesuarekin lotu du mobilizazioa. Elkarrizketak abiatu ditu beste alderdi batzuekin

Egin asmo duten aldaketaren adibide bat izan daiteke, gauzak bestela egiteko eta komunikatzeko ahaleginarena. Udako egun batez Donostiako erdigunean prentsaurreko bat egitea bozgorailuez lagunduta, eta inguruan lagun ugarik koloretako elastikoak jantzita dituztela. Lortu dute, behintzat, komunikabideen arretaz gain beste pertsona askorena ere erakartzea, bertakoena eta turistena. Hedabideentzako agerraldia zena —Sortuk datorren larunbatean egingo duen manifestazio bat iragartzeko—hori eta beste zerbait izan da azkenerako.

Donostiako Artzain Onaren plazan atzo eginiko prentsaurrekoaren argazkia da hori. Sortuk bere estrategia «berritua» martxan jartzeko eta herritarrak horretara batzeko eta«aktibatzeko» deia egin zuen Arkaitz Rodriguezek han. Bateragune auzian zigortu zuten, iazko urrian geratu zen aske, eta atzo izan zuen lehen agerraldia Sorturen Birfundaziorako Zuzendaritzako eledun gisa.

Alderdi horrek abiatu duen barne hausnarketa prozesuarekin loturik —abenduan amaituko du—, Gora herria deituriko kanpaina jarri du abian, eta, horren barruan, datorren larunbatean Gipuzkoako hiriburuan egingo den manifestazioa iragarri du Rodriguezek. Sortu euskal errepublika, gora herria izango da martxaren leloa, eta Artzain Onetik abiatuko da, 17:30ean.

Urtero egin ohi duen eran, ezker abertzaleak manifestaziora deitu du Donostiako Aste Nagusiaren lehen egunerako. Egun horretan ere egingo du berea ezker abertzale ofizialaren estrategia berriarekin kritiko den Amnistiaren Aldeko eta Errepresioarekin Aurkako Mugimenduak. Bulebarretik abiatuko da, 20:00etan. Beste martxa batek ere zeharkatuko ditu Donostiako kaleak arratsaldean, zezenketen aurka.

Sorturen aurtengoak lotura zuzena dauka abian jarri duen barne prozesuarekin, oinarriak bertara ekartzeko ahaleginarekin, eta baita irailaren 25ean egingo diren Eusko Legebiltzarrerako hauteskundeekin ere. Azken horri buruz, Rodriguezek ziurtatu du EH Bilduren lehendakarigaia Arnaldo Otegi izango dela, hala erabaki dutelako koalizioaren oinarriek, Espainiako Estatuko abokatuak eta fiskaltzak helegiteak jarri arren. «Hori horrela izango da; [Espainiako] Estatuak ezin izango du ezer egin hori eragozteko».

Otegiri eginiko erreferentziek komunikabideen arreta erakarri badute ere, euskal presoentzako izan zituen lehen hitzak Rodriguezek. Hala, aske geratu berri diren hiru lagunei besarkada bana bidali zien: Aitor Franco eta eta Arkaitz Anza Oiartzualdeko gazteei eta Elena Beloki 18/98 auzian zigortutakoari. Rodriguezek azpimarratu zuen Sortuk «borrokan» jarraituko duela haiek eta beste asko espetxera eraman dituzten «salbuespen politikak» indargabetzeko, eta euskal presoak gerturatu eta haien egoera hobetzeko.

Horretarako, baina, ezinbestekotzat jo du gizartea mobilizatzea, norabide jakin batean: Espainiako Estaturekiko konfrontazioan prozesu independentista bat martxan jarriz. «Subiranotasun prozesu bat ahalik eta azkarren abiatuta, orduan eta lehenago eskuratu ahal izango dugu estatu propio, duin eta zuzen bat, zeinak herritarren eskubide sozial eta ekonomikoak eta gure identitatearen eta kulturaren defentsa egingo duen», esan zuen Rodriguezek, eta honako hau nabarmendu: «[Espainiako] Estatua ez da demokratizatuko; ez dauka erremediorik, batzuk aurkakoa saltzen aritu arren».

Kontaktuak EAJrekin

Ezker abertzalearen oinarriak Sorturen estrategiara erakartzearekin batera, Rodriguezek uste du bere alderdiak zubiak eraiki behar dituela prozesu subiranistarekin bat egin dezaketen eragile guztiekin. Hala, aitortu du berak eta harekin batera Sorturen birfundazio prozesuaren lantaldean ari direnak —Otegi barne— bilerak egin dituztela zenbait alderditako buruekin, baina ez du horien izenak ezagutarazi, eta are gutxiago edukien berri eman. «Halakorik ez egiteko eskatu digute, eta Sortuk haien nahia errespetatu du». Baieztatu du, halere, EAJrekin bildu direla, Espainiako Vocento komunikazio taldeko El Diario Vasco egunkariak argitaratu duen moduan, baina azaldu du bilerok «protokolokoak» izan direla.


345 etxebizitza babestu eta gazteentzako 24 bizileku eraikiko dira Azbarrenen

Gaur sinatu dute Basauriko alkatea den Asier Iragorrik eta Eusko Jaurlaritzako Etxebizitza Saileko zuzendaria den Iñaki Arriolak proiektu hau egiteko hitzarmena. Horren bitartez, Basauriko Azbarren auzoan 345 etxebizitza babestu eta gazteentzako 24 bizileku eraikiko dira.

Proiektu hau, Iñaki Arriola sailburuak adierazi duenez, “oso jarduketa nabarmena da, sailak legegintzaldi honetan udalerri batean etxebizitza publikoak eraikitzeko egin duen proiekturik handiena da”. Aipatutako etxebizitzak Azbarren auzoko 30.000 m2-ko azaleran eraikiko dira eta Eusko Jaurlaritzako Etxebizitza Sailak 41 milioi euro inguruko inbertsioa egingo du.

Egitasmoa aurrera egiteko sinatutako akordioari dagokionez, Basaurik bizilekuak eraikitzeko lursailak emango ditu, gehienak udal-jabetzakoak dira eta. Eraikiko diren bizitokietatik 265 Etxebizitza Saileko Visesa sozietate publikoaren bidez egingo dira. Bestalde, gainerakoen artean, 40 udal-jabetzakoak izango direla aipatu behar da, eta beste 40 titulartasun pribatukoak.

Proiektuaren garapen prozesuak bere denbora hartuko duela nabarmendu behar da. Iñigo Arriolak prozesua Basauriko Udalak egin behar duen lursailen lagapenarekin hasiko dela esan du, ondoren beste fase batzuetatik pasatuz. “Guztia aurreikusita dagoen bezala ateratzen bada, lehenengo eraikinaren obrak 2023. urtean hasiko dira”, azaldu du sailburuak.

Sarratun eta San Miguelen ere begirunea

Gaur sinatu den erabakiaren harira, Eusko Jaurlaritzak Basaurin egindako azken jarduketak ere gogoratu nahi izan dituzte Asier Iragorrik eta Iñaki Arriolak. Izan ere, Azbarreneko proiektuaz gain, Visesa sozietatea 65 etxebizitza eraikitzen ari da Sarratu auzoan, azken urteetan bertan 215 bizileku sortu ondoren. Horrez gain, gazteen emantzipazioan laguntzeko 34 zuzkidura-bizitoki eraikiko ditu San Miguelen, 4 milioi euro horretara zuzenduz. Azkeneko horietan, gazte bakoitza bost urtez bizi ahal izango da, ondoren beste gazte batzuei lekua utzi ahal izateko. Proiektu hauek guztiak kontuan hartuta, hau da, San Miguel eta Azbarreneko egitasmoak kontuan hartuta, Basaurin Etxebizitza Sailak 603 bizileku abian dituela esan du Iñaki Arriolak. Beraz, 100 milioi euroko inbertsioa egingo du Sailak guztira, Basauriko hiru etxebizitza-eragiketetan.

Iragorrik, bestalde, gaurkoa une gogoangarria izango dela adierazi du. “Hitzarmen honen sinadurak hasiera eman dio euskadiko etxebizitza-arloko jarduketa handienetako bati, Azbarren auzoko fisionomia eta haren ingurunea tranformatuko duenari”, azaldu du alkateak. Horrez gain, Udalaren eta Eusko Jaurlaritzaren artean azken urteetan egin den esfortsua eskertu du Iragorrik, horri esker udalerrian etxebizitza babestuen sorrera asko hazi dela gogoratuz. Horrekin batera, horrek ekarritako aldaketak agerikoak direla gehitu du alkateak, haren esanetan, mota honetako proiektuek gazteei zein errenta-txikiak dituzten biztanleei beren bizi-proiektuak Basaurin garatzeko erraztasunak ematen ari dizkiete eta.


Bilbao Kirolakek ez du ikastaroen kuota kobratuko ohiko jarduerari berrekin arte

Erakundeak, gainera, ikastaroak egin ezin izan diren martxoko egunei dagokien kuotaren zatia itzuliko du.

Bilbao Kirolak erakundeak jakinarazi duenez, ez die jardueren kuota kobratuko ikastaroetan parte hartzen dutenei Udaleko kiroldegiek jarduera berreskuratu arte, eta martxoan egin ezin izan diren ikastaroei dagokien kuotaren zati proportzionala itzuliko die.

Gainera, Bilbao Kirolak erabaki duenez, abonatuei ez dizkie pasatuko abonuen kuotak, 463/2020 Errege Dekretuan jasotako osasun-larrialdia amaitu arte.

Bilbao Kirolak erakundeak gogoratu nahi du norberaren premien araberako entrenamendu-errutinak aurki daitezkeela herritarren eskura jarri duen aplikazioan.


Buradon Gatzagan izango da, gaur, 'Historias a Bocados' saioa

Joseba Arguiñanok Bastidako udalerri honetako auzokideen istorio gastronomikoak ezagutuko ditu.

Gaur, 'Historias a Bocados' saioan, Joseba Arguiñano sukaldaria Buradon Gatzagara, Bastidako udalerriaren barne dagoen herrira, joango da bertako auzokideen istorio gastronomikoak gertutik ezagutzera.

Hasteko, Iñaki Alvarez 56 urteko margolariarekin izango da eta hark bere etxean duen lantokian arituko dira margotzen. Ondoren, Iñakiren familiak duen upategi batera joango dira, eta bertan udareak ardo beltzean prestatuko ditu Josebak .

Buradon Gatzagako kale, etxe eta harresiak iraganeko hainbat istorio eta kondaira gordetzen dituzte eta 56 urteko Loli Urrechuk denak ezagutzen ditu. Josebari herriaren historiaz arituko zaio, bakailaoa errioxar erara, bertako errezeta tradizionala, prestatzen duten bitartean.

Amaitzeko, Josebak 51 urteko Jose Manuel Caño ezagutuko du, Buradon Gatzagan dagoen jatetxe bakarraren jabea: El Rincón de Buradón. Bertan prestatzen duten janari bat prestatuko dio Josebari, bere amaren errezeta dena: ganboiak baratxuriarekin eta limoi saltsarekin.

'Historias a Bocados' larunbat eta igandeetan izaten da ikusgai, 20:00etan, ETB2n eta eitb.eus-en.


BERRIA Fundazioa, euskarazko hedabideak sustatu eta laguntzeko

EKT Euskarazko Komunikazio Taldeak sortu du egitasmoa, baina ez du taldera mugatu nahi. Fundazioak Iruñean dauka egoitza.

EKT Euskarazko Komunikazio Taldeak BERRIA Fundazioa sortu du, euskara, euskal kultura eta, batez ere, euskarazko hedabideak sustatu eta laguntzeko asmoz. Dena dela, proiektua ez du nahi EKT taldera mugatzea; euskarazko hedabideetan "eremu zabalagoan lan egiteko, proiektu berriak gauzatzeko laguntzak emateko eta sektoreak dituen prestakuntza beharrei erantzuten hasteko" helburua dauka. Gaur aurkeztu dute egitasmoa Joxean Lizarribar EKTko Administrazio Kontseiluko lehendakariak eta Joanmari Larrarte EKTko kontseilari ordezkariak, Iruñean.

Euskarazko Komunikazio Taldeak sorreratik izan du bere helburuetan euskarazko hedabideak sustatzea, eta horretan hainbat enpresa eta komunikabide sortu ditu eta beste hainbaten sorreran parte hartu izan du prentsan, telebistan zein Interneten. Baina duela bi urte, bosgarren urteurrenaren bueltan, "beste pauso bat" egin behar zelakoan, Administrazio Kontseilua Fundazioa sortzeko ideia hasi zen aztertzen. Orain aurkeztu du.

Iruñean du Fundazioak egoitza, "euskarak eta euskalgintzak dituen beharrak, eta ondorioz euskarazko hedabideenak, Nafarroan are handiagoak direlako".


Iñaki Lekuonak eta Xabi Errazkinek gaur hasiko dute denboraldia

Bi txirrindulari hernaniarrek gaur emango diote hasiera denboraldi berriari. Iñaki Lekuona Bruesa taldean dabil, sub 23 kategorian eta Soraluzen izango du lehenengo etapa, 20km-takoa. Xabi Errazkin aldiz, elite mailan aritzen da eta Belca taldean dabil. Lehendabiziko etapa Santanderren izango du, itxuraz zailtasun haundirik gabekoa.


Lehen porrota jaso du etxean

OKE-Athletico Madrid partida, larunbatean

OKEko Lehen Mailako taldeak lehen aldiz galdu du etxean denboraldia hasi denetik. Liderraren kontra jokatu zuen partida Karla Lekuona zelaian eta Athletico Madrideko neskek bost gol markatzea lortu zuten. 0-5 gelditu zen markagailua.

Lehen zatiko erdialdean hartu zuten aurre madrildarrek eta atsedenaldira 2-0 iritsi ziren. Bigarren zatian gainontzeko hiru golak sartu zituzten.

Partida zaila izango zela ezin uka zitekeen eta oiartzuarrek eurena eman zuten, baina azkenean ezin izan zuten lortu punturik. Hala, sailkapenean hamabigarren postuan daude orain, zazpi punturekin.


Fiskaltzak Dominique Strauss-Kahnen absoluzioa eskatu du

"Zigor kodearekin egiten dugu lan, ez kode moralarekin", adierazi du Fevrek auzitegian.

Frantziako Fiskaltzak Dominique Strauss-Kahn Nazioarteko Diru Funtsaren zuzendari ohiaren absoluzioa eskatu du, proxenetismoagatik bere kontra eta beste 13 pertsonaren kontra Lilleko Auzitegian egiten ari diren epaiketan.

Frederic Fevre Lilleko fiskalaren arabera, informazio judizialak eta auzi saioek ez dute frogatu NDFren arduradun ohiak inputatzen dioten delitua egin duenik.

"Zigor kodearekin egiten dugu lan, ez kode moralarekin", adierazi du Fevrek auzitegian. Hala ere, harrituta geratu omen da auzipetuek "emakumeekiko zuten begirune falta" dela eta, baina prozesuak lagun talde baten praktikak utzi omen ditu agerian, ez "mafia sarea".

14 auzipetuei Belgikan, Parisen, Washingtonen eta New Yorken prostitutekin dozenatik gora orgia antolatzea leporatzen diete, eta festa horietarako egoitza gisa Lilleko Carlton Hotela erabiltzen omen zuten, 2007 eta 2011 artean, Strauss-Kahn ministro sozialista ohia oraindik NDFren presidente zenean.


Santa Barbarak ere badu kanpaia

Segurako Kortaberri eta Laiotz Berri auzoetako auzotarrentzat leku kuttuna da Santa Barbara ermita. Urtero, Azintzio egunean aurten maiatzaren 28an auzoko festa ospatzen dute bertan.

Dena den, orain artean, ermita berezi samarra izan dela esan daiteke, kanpairik gabekoa zelako. Xalbador Agirreren esanetan, «Santa Barbara ermitak gure akorduan behintzat, ez du kanpairik eduki». Inguruko gainerako ermiten «pare» jartzeko, kanpaia jartzea erabaki zuten auzotarrek: «Aurreko urteetan aritzen ginen esaten, inguru hauetako ermita bakarra zela kanpairik ez zeukana. Limosnatan jasotako diru bat bagenuen eta kanpai horma egin eta kanpaia jartzea erabaki genuen».

6-7 auzotar aritu dira egunotan lanean; kanpandorre txiki bat egin diote eta harrizko bi zutabe eta arkuaren barruan jarri dute Valentziatik ekarritako 25 kiloko kanpaia. «Txikia da, polita, hots fina du», dio Agirrek.

Santa Barbarako urteroko egun handian, Azintzio egu-nean, inauguratuko dute kanpaia. «Patxi Albisuk ematen du meza eta berari utziko diogu kanpaia estrenatzeko ohorea», nabarmendu du segurarrak. Dena den, egun handirako, oraindik ere dotoreago jarri nahi dute ermita, «karearearekin zurituko dugu orain».

Aurretik egindako lan guztiak bezala, ermitan bertan bildutako diruarekin ordaindu dute kanpandorrea; 1.500 euro kostatu zaie.

Lan ugari egindakoak

Pixkanaka joan dira auzotarrak ermita konpontzen eta egokitzen. Agirrek ondo jasota eta bilduta ditu berak 8 urte zituenetik Santa Barbaran egindako obra guztiak. «1958an egin zen obra handia, nik 8 urte nituen. Harria txikitzeko makina eraman eta obra handia egin zuten gure gurasoek. Paretak berdindu zituzten, barruan hormigoia bota zuten…». Azkeneko urteetan egindako obra nagusien artean, teilatua konpontzea eta barruko habe handi bat aldatzea izan dira.

Egun handia

Auzotarrentzat egun handia izaten da Azintzio eguna, eta mimo handiz zaintzen dute Santa Barbara ermita eta ingurua. «Beti leku berezia izan da guretzat eta Azintzio eguna bera ere bai. Auzoko festa eguna egiten zen. Garai batean familiako bazkariak egiten ziren etxeetan Azintzio egunean», gogoratu du segurarrak.


Beertoki garagardo azokan joko du Voltaiak larunbatean

Bigarren urtez, Euskal Herriko garagardo artisauak ezagutzeko asmoz, festa ospatuko da larunbat honetan Villabonan. Bertan izango dira Voltaia taldekoak 20:30etatik aurrera Gaztetxean.

Garagardoaren jaiari Berdura plazan emango zaio hasiera 18:00etan garagardoa, gastronomia eta musika uztartuko dituen ekitaldi batekin. Ondoren, Gaztetxean, Fumut eta Voltaia taldeak izango dira 20:30etatik aurrera.

Garagardo Azoka apirilaren 22an izango da Villabonan bertan.


World Tour lizentzia baieztatu dio UCIk Euskalteli

Txirrindularitzaren Nazioarteko Batasuneko (UCI) Lizentzien Batzordeak lau urterako lizentzia eman dio Euskalteli, 2013tik 2016ra artekoa. Ezustean, World Tourretik kanpo utzi dute Katuxa, Joaquim Rodriguez 2012ko World Tourreko garailea taldean egon arren.

Tramite bat gehiago zen, pentsatzekoa zen lortuko zuela, baina baieztapena falta zen, eta iritsi da. Txirrindularitzaren Nazioarteko Batasunak (UCI) lau urterako lizentzia eman dio Euskalteli, eta, beraz, hurrengo lau urteetan World Tourreko taldea izango da Igor Gonzalez de Galdeano buru duen proiektu berria. Ezuste handi bat izan da UCIren txostenean, World Tourretik kanpo utzi duelako Katuxa taldea, Joaquim Rodriguez aurtengo World Tourreko garailea taldean izan arren. Aitzitik, World Tourreko hemezortzi taldeen artean sartu du Saxo Bank-Tinkoff, Alberto Contadorren taldea.

Ondorengo hemezortzi taldeak ariko dira World Tourrean 2013an: Ag2r-La Mondiale, Argos-Shimano, Astana, BMC, Cannondale, Euskaltel-Euskadi, Rabobank berria, FDJ, Garmin-Sharp, Lampre-Merida, Lotto-Belisol, Movistar Team, Omega Pharma-Quick Step, Orica-Greenedge, RadioShack-Nissan, Saxo-Tinkoff, Sky eta Vacansoleil-DCM. Profesional Kontinental mailarako lizentzia eskuratu beharko du orain Katuxak, eta gonbidapenen zain geratu beharko du lasterketarik onenetan aritzeko.


Defizit publikoa handitzen

EBko 25 estatukideetatik 11k ez zuten bete Egonkortasun Itunak ezarritako gehiegizko defizit publikoa iaz.


Euskal dantzaren ikastarorako izen ematea Biterin

San Joan konpartsak euskal dantzaren ikastaroa antolatu du eta interesatuek gaur eta bihar izango dute apuntatzeko aukera, Biterin, 17:30etatik 19:00etara. Deia egin diete herritarrei animatzeko.


Plazentofagia: onuragarria ala moda?

EHUko Biokimika Saileko irakaslea

Kim Kardashian, Jennifer Lopez, The Big Bang Theory telesail ospetsuko Mayik Bialik aktorea… asko dira erditu ostean beraien plazenta jan dutela aitortu duten famatuak. Eta zergatik ez? Ugaztun plazentadun asko, belarjaleak barne, plazentofagoak dira. Animalien jokaera hori aintzakotzat hartuta, askok uste dute norberak bere plazenta jatea onuragarria izan behar dela. Baina hori horrela dela babesten duen emaitza zientifikorik, oraingoz, ez dago. Aitzitik, lehen ikerketen arabera, plazenta jateak ez du inolako osasun onurarik eragiten.

Eta orduan, zergatik dago plazentofagia hain hedatuta animalien erreinuan? Erditzearen frogak desagerrarazteko modu bat izan liteke, eta horrekin batera, harrapakaririk ez erakartzekoa. Arratoien kasuan, ordea, plazenta jateak kumearen zaintza hastea sustatzen du, eta erditzearekin erlazionatutako mina ere arintzen du; izan ere, likido amniotikoan eta plazentan morfinaren antzeko eragin analgesikoa duen faktore bat dago.

Plazenta haurdunaldiko organorik espezializatuena da, fetuaren hazkuntza eta garapena bermatzen duena. Hori dela eta, oso organo aberatsa da elikagaietan, hormonetan, bitaminetan, mineraletan eta abar. Baina horrek ez du esan nahi plazenta jateagatik onura horiek guztiak eskuratuko ditugunik. Duela gutxi argitaratutako bi ikerkuntza-lanetan plazenta eta plazeboa hartu zuten emakumeak alderatu zituzten. Emaitzen arabera, bi emakume taldeen umorea, energia-maila, hormona-maila eta beraien umearenganako lotura afektiboa oso parekoak ziren. Behatu ziren korrelazio erreal bakarrek ez zeukaten zerikusirik plazentofagiarekin. Izan ere, bi taldeetako partaideengan antzemandako depresioa, antsietatea eta estresa beste faktore batzuekin zegoen erlazionatuta, hala nola nekearekin, lo faltarekin edota familiaren eta lagunen partetik jasotako sostengu eskasarekin.

Arestian aipatutako ikerkuntza-lanek aditzera ematen dute plazentaren inguruan gero eta gehiago hedatzen ari diren ideiak mitoak direla, eta plazenta jate hutsak ez duela eragiten ez onurarik, ez eta kalterik ere. Hortaz, pertsona bakoitzaren esku dago zer egin. Halere, azpimarratzen dute, plazenta jatekotan, betiere segurtasun neurri zorrotzak bermatu behar direla, ondorio toxikorik egon ez dadin.


Aralarrek ‘Motxo’-ren istripuak biotopoan izan dituen eraginak azal ditzala eskatu dio Landa Garapeneko diputatu Rafa Uribarriri

Patxi Aierbe Aralarren batzarkideak Landa Garapeneko diputatu Rafa Uribarrik agerraldia egin dezan eskatu du pasa den ostegunean izandako Motxo ontziaren istripuak Zumaia eta Deba arteko biotopoan eragin dituen kalteak Gipuzkoako Batzar Nagusien aurrean azal ditzan.

Aierberen arabera, gasoil isuriaren larritasunari “hondoa jotako arrantzontziaren eta azken egunotako ekaitzaren baturak eragindako ondorioak gehitu behar zaizkio, bi horien uztarketak hasieran aurrikusitako kalteak baino handiagoak eragin ditzake”.


‘Normaltasun berriaren’ lehen onura Lezon: bihar zabalduko dituzte haur parkeak

Gaurko (osteguna) gauerdian jarriko da indarrean ‘normaltasun berria’. Lezon ordu horretarako ez, baina biharko bai iritsiko dela horren lehen onura: haur parkeak zabalduko dituzte. Lezoko Udalak iragarri du berria. Hala ere, udalak oroitarazi du ezinbestekoa izango dela zentzuz jokatzea, segurtasun neurriak betez.

Izan ere, osasun larrialdi egoera ezarri baino lehentxeago itxi egin zituzten parke horiek, ikastetxeak ixtearekin batera, infekzio foku izan zitezkeelakoan. Hori horrela, zabaltzearekin batera, udalak ziurtatu du egunean bitan desinfektatuko dituztela haur parke horiek udaleko langileek.

Udalak berretsi du erantzukizunez eta arduraz jokatu beharra dagoela haur parkeetan, jende pilaketak saihestuz, eskuak maiz garbituz eta ahal den neurrian segurtasun distantzia mantenduz: Eusko Jaurlaritzak gaur bertan zabaldu duen dekretuan zabaldu du, haur parkeetako erabiltzaile bakoitzak lau metro koadroko eremua behar duela segurtasun zonalde modura.


Artearen sorkuntza familian

Etxekoekin ondo pasatu, elkarbatnu eta esperimentazio artistikoak egiteko tailerra izango da Osintxun Laia Bedosen eskutik datorren apirilaren 2an. Izenemate epea zabalik dago.


Lehergailu bat eztandarazi du ETAk Guriezoko errepikagailu batean

Kantabriako Guriezo eta Castro Urdiales herrien artean paseatzen ari zen gizon batek "Arriskua, lehergailua ETA" zioen kartel bat ikusi du errepikagailuko hesian eta Gurutze Gorriari abisua eman dio.

Poliziako iturrien arabera, La Granjako gainean jarritako bonba goizeko zazpietan lehertu da. Hala ere, ez dute arratsaldera arte aurkitu, izan ere, instalazioa dagoen zonaldean ez dago etxebizitzarik eta, ondorioz, bizilagunek ez dute leherketa entzun.

Erasoa 13:10 aldera jakitera eman da, Guriezo eta Castro Urdiales herrien artean paseatzen ari zen gizon batek "Arriskua, lehergailua ETA" zioen kartel bat ikusi duenean errepikagailuko hesian.

Jarraian gizonak Gurutze Gorriari abisua eman dio eta honek Guardia Zibilari. Atentatuaren tokia aztertzeko Guardia Zibileko artezilariak (GEDEX) bertaratu dira.

Bonba

3-5 kilo lehergai zuen bonbak, baina oraindik ez dakite zein motatakoa, ikerketa iturrien arabera.

Iturri horien berorien esanetan, lehergailuak ez zeraman ETAk kalte handiagoa eragiteko erabili ohi duen metraila.

Gaurko bonbak joan den udan ETAk Nojan eta Laredon jarritako lehergailuen antzeko pisua (3-5 kilo) zuen.

&' || 'nbsp;

Bigarren bonba baten existentzia baztertu dute

Hasiera batean, Cueto mendian beste lehergailu batek eztanda egin duela uste izan dute, Castro Urdialesen, baina Espainiako Gobernuak Kantabrian duen Ordezkaritzak informazio hori ukatu du.

Telefono mugikorren errepikagailua xendazaleentzat oso ezaguna den zonaldean aurkitzen da, Samano eta Castro Urdiales Guriezoko ibarrarekin lotzen dituelako.


2016an % 2,5 haziko da EAE eta 15.000 lanpostu sortuko dira

Egoera ekonomikoaren argazkia egin du gaur Eusko Jaurlaritzak. 2015erako aurreikusitako hazkundea ( % 2,7) beteko dela ziurtatu du Erkorekak.

2016an ere gora egingo du Euskal Autonomia Erkidegoaren (EAE) ekonomiak. % 2,5eko izango da hazkundea, Eusko Jaurlaritzak egindako aurreikuspenen arabera. Enpleguak ere gora egingo du, eta 15.000 lanpostu berri sortu dira, Josu Erkoreka Jaurlaritzako bozeramaileak nabarmendu duenez.

Jaurlaritzaren gobernu bileraren osteko prentsaurrekoan aurkeztu ditu aurreikuspenok Erkorekak. Azaldu duenez, 2015erako aurreikusitako hazkundea ( % 2,7koa) bete egingo da. Industria sektorearen hazkundea aipatu du bereziki bozeramaileak: "Euskal ekonomiaren motorra da, % 3,6 hazi baita".

Enpleguaren bilakaera "positiboa" ere azpimarratu du Erkorekak. 2014an 165.700 lagun zeuden Lanbiden izena emanda; 2015ean, 150.000ra jaitsi da kopurua, hau da, % 9,4 jaitsi da langabezia-tasa. "Krisia hasi zenetik, 2008tik, izandako jaitsiera handiena da iazkoa", nabarmendu du.

Horrez gain, Gizarte Segurantzan kotizatzen dutenen kopuruak ere gora egin du: 2014an baino 20.000 pertsona gehiago. Ingurumaria honetan, Jaurlaritzak "aurrekontuei eutsi die eta gastuak ahalik eta zorrotzen kudeatu ditu", esan du Erkorekak.

Gainera, hirugarren urtez jarraian, defizit eta zorraren helburu guztiak bete dituela nabarmendu du Jaurlaritzako bozeramaileak. 2015ean 0,7ko defizita izango dutela espero du Urkulluren gobernuak.

2016ari dagokionez, Euskadi "nazioarteko zalantza eta ziurgabetasunaren menpe" egongo dela adierazi du Erkorekak, baina halere, % 2,5eko hazkunde aurreikusi dutela iragarri du. "15.000 lanpostu berri baino gehiago sortuko dira 2016an", erantsi du.


55.000 baino gehiago dira dagoeneko Ñtsunami’-ak hildako lagunak

Egunetik egunera bikoizten ari da itsasikarak hil dituen lagunen kopurua, eta inoizko giza laguntza handiena jarri dute abian


Acciona eta Altuna eta Uria enpresek egingo dute Altzako kiroldegiko ingurumariaren obra

Altzako kiroldegiaren lanak aurrera doaz, baina kiroldegiaren ingurumariak egokitzeko obra oraindik hasi ez den gutxienetariko bat da. Kiroldegiak irailerako amaituta egon behar duenez, premiazko prozedura baten bidez egin dute obra hau esleitzeko lehiaketa. Bi enpresa aurkeztu dira lehiaketa honetan: bata, garailea, Acciona eta Altuna eta Uria enpresek osatutako taldea; eta bestea, Moyua. Azken honen proiektua prezioa urriegia izateagatik bota zuen atzera udalak. 831.726 euro izango da, gutxi gora behera, lanen kostua, eta datozen hilabeteetan hasiko da.

Aldaketak

Darieta eta Berra kaleak elkartzen diren puntuan biribilgune bat egitea izango da aldaketa nagusia, eta kiroldegiaren ondoan dagoen aparkalekua aldatu egingo dute. Bestalde, Darieta kaleko espaloiaren zati bat ere berrituko dute. Aldaketa nagusiak, baina, lurpekoak dira; izan ere, gorotz uren konexioak berrituko dituzte, baita euri uren kudeaketarako sare berria egitea ere. Kaleko argiak ere berrituko dituzte, eta azkenik Olaeta Ikastetxearen sarrera hobetuko dute.


‘Guernica Gernikara Mugimendua’ berpiztu gura dute elkarteek

Gernikako Bonbardaketaren 81. urteurreneko ekitaldien barruan, Guernica Gernikara 2018 ekimenari buruz hausnartzeko batu ziren herriko hainbat elkarte astelehen iluntzean Gernika-Lumoko Elai-Alai aretoan.

Urteko lehenengo topaketa honetan, Picassoren lana Gernika-Lumora hurbiltzeari buruz mintzatu ziren, eta beste bilera bat egitea erabaki zuten. Elkarte bakoitzak Guernica Gernikara aldarriagaz zer egin nahi duen azaltzera, eta proposamenak egitera bideratutako bilera izango da maiatzean egitea espero duten bigarren batzarra. Asteleheneko bileran hausnarketa landu zuten legez, bigarrenean ideien bilduma egingo dute.

Memoria historikoaren lanketa egiten duten talde ezberdinak bildu ziren, eta “denboran jarraipena” izan duen aldarria dela Guernica Gernikara ekimena azaldu zuten. Hala ere, “ez dugu beste batzar soil bat izatea nahi, jarraipena eman nahi diogu aldarriari” aldarrikatu zuten: “Badakigu zaila dela, baina indarra eman nahi diogu”.

Bertaratutakoak 2018. urtean Picassok margoztutako lana Gernika-Lumora hurbiltzeak “merezi” duen edo ez, eta Guernicaren “funtsa” zein denari buruz aritu ziren. Gainera, koadroaren lanketa “gero eta teknikoagoa, eta historia gutxiagokoa” dela salatu zuten.

Eragile ezberdinetako kideak bildu ziren bertan, eta bizipen kontakizunen lekua bihurtu zuten Elai-Alai aretoa. Izan ere, bakoitzak gaiaren inguruko hausnarketa desberdina plazaratu zuen. Hala ere, guztiak bat datoz Guernica koadroaren esanahia “balorean jarri” behar denaren ideiagaz.

“Koadroa eta herria binomioa dira; bata margolana, eta bestea memoriaren lekua”, azaldu zuen bertaratutako kide batek.

“Guernica munduko memoria da, ez soilik herriarena”, aitortu zuen, Siriako gatazka aipatuz. Horren harira, koadroaren “lekualdaketa posiblearen” ideia plazaratu zuen bertan bildutako elkarteetako kide batek. Bere ustez, “koadroa gatazka dagoen herrialdeetan denbora batez egon beharko zen”.

Hala ere, bertaratutako gehienek, herrian edo inguruetan koadroa izan nahi zutela jakinarazi zuten: “Picassok Gernikan egon zedin margotu zuen, ez Madrilgo museo monarkikoan egoteko”.

“Madrilen ez du sentimendurik eragiten koadroak” gehitu zuten. Madril “kontsumoagaz”, eta Gernika “memoriagaz” lotu zuten bertaratutakoek, “Espainiako hiriburuak dirua” helburu duela argudiatuz.

Sentimenduaren garrantzia azpimarratuz, eta historiari erreparatuz, margolana hurbiltzearen beharra ikusi zuten batzarrean. Hori horrela, margonala herrira “ekartzeko” publizitate kanpaina bat egitearen ideia ere plazaratu zen; sentimenduak erabiliz osatutako bideoa.

Herriaren garrantzia. “Bakoitzak bere arrazoia zein den pentsatu behar du”, esan zuten bertaratutakoek Guernica Gernikara hurbiltzeko arrazoiei buruz hitz egin zutenean.

Hala ere, gero eta gutxiago entzuten den aldarria dela onartu zuten, eta horren aurrean, herria “piztu” behar zela azpimarratu zuten; herritarren indarra eta gogoari garrantzia emanez. “Herria suspertu, emozionatu egin behar da lehenengo, eta gero nora joan erabaki”, adierazi zuen hurbildutako herritar batek. Horretarako, “lanketa sakona” egitea “beharrezkoa” dela badakite.

Bigarren batzarrean elkarteek “zer eta nola” landu nahi duten proposatzeaz, eta koadroari eman nahi zaion balioaz hitz egiteaz gain, herritarrak nola “berpiztu” daitezkeen proposatuko dute. Izan ere, norbanakoek beraien “arrazoi propioak” edukitzea nahi dute.


Salhaketak kexa aurkeztu du, koronabirusagatik espetxeetako bisitak bertan behera utzi dituztela eta

Hamabi erakundek kexa aurkeztu dute Espainiako Arartekoaren aurrean, koronabirusa dela eta espetxeetan egiten ari diren murrizketak direla eta.

Erakundeok kexan azaldu dute Italiako espetxeetan "antzeko neurriak" hartu dituztela, eta horiek presoen matxinadak eta sei hildako eragin dituztela.

Espainiako Espetxeetako Zuzendaritza Nagusia neurriak hartzen hasi da espetxeetan koronabirusaren krisiari aurre egiteko; izan ere, egoera arintzen lagundu beharrean, herritarren nahigabea eragin dute. Izan ere, hamabi erakundek kexa aurkeztu dute Herriaren Defendatzailearen aurrean, koronabirusa dela eta espetxeetako presoei bisitak eta komunikazioak etetearen aurka, eta ohartarazi dute murrizketak Italiakoen "antzekoak" direla, muga horien aurkako matxinadetan sei hildako izan baitira.

Defendatzaileari eskatzen diote "azter" ditzala Espetxe Erakundeetako Idazkaritza Nagusiak ezarritako murrizketak, "Italiako Gobernuak abian jarri dituenekin duten antzekotasuna dela eta, bai eta azken herrialde horretako neurrien emaitzak kontuan hartuta ere".


Xabier Zaldua aizkolaria lehen mailara igo da

Xabier Zaldua aizkolari zumarragarrak bigarren mailako finala jokatu zuen igandean. Finala Ruben Saralegi leitzarrak irabazi zuen eta Zaldua bigarren sailkatu zen. Laugarren enborra arte buruan joan zen, baina lehen oinbikoan adar bat tokatu zitzaion eta minutu bat galdu zuen.

Abenduaren 3an Arria V.-aren aurka apustua jokatuko du Azpeitian. Hamar kanaerdiko ebakiko dituzte eta hamar kilometro egingo dituzte korrikan. Bakoitzak 4.000 euro jarriko ditu jokoan.


Oroitz Salegi preso antiguatarrak oraindik ez du bere semea ezagutu

Oroitz Salegiren guraso Rosa Gartzia eta Dodaka Salegi. (Argazkia: Agurtzane Altuna)

Oroitz Salegi preso antiguatarraren egoera salatu dute Antiguan, bere auzoan. Goizean egindako agerraldian jakinarazitakoaren arabera, Salegik oraindik ez du bere seme jaioberria ezagutu. Hain zuzen ere, antiguatarra Lierni Armendarizekin ezkonduta dago, biak Mansillako espetxean ziren, baina bikotea Aranjuezera eraman zuten erditzeko. Zazpi hilabete pasa dira geroztik, haurra jaio da, baina Salegik ez du semea ikusterik izan. Antiguan egindako agerraldian, presoaren oinarrizko eskubideak urratu dituztela salatu dute. Salegik 21 urte daramatza preso.

Irutxuloko hitzak Salegiren gurasoei egin zien elkarrizketa duela hilabete bat, eta senideek presoa pairatzen ari den egoera salatu zuten.


Talde kritikoko zazpi kide aurkeztuko dira Lander Martinezen zerrendan

Bizkaiko sektore pablista "hautsi" egin da. Sei hautagaia lehiatuko dira Ahal Dugu-ren idazkari nagusi kargurako.

Abenduaren 7tik 13ra bitartean egingo diren primarioetan biren artean egongo da lehia; sektore ofizialaren eta kritikoaren artean: Lander Martinez Eusko Legebiltzarreko bozeramailea (Guztiok bat zerrenda) eta Maria Valiente Gipuzkoako Batzar Nagusietako kidea (Denontzat), hurrenez hurren. Denera sei hautagai aurkeztu dira alderdiaren idazkari nagusi kargurako eta beste horrenbeste zerrenda gainontzeko karguetarako.

Araban, Bizkaian eta Gipuzkoan kritikoak dira Espainiako Podemoseko buru Pablo Iglesiasen aldekoak —haren zuzendaritzako hainbat kide daude zerrendan—; haren babesa dutela diote. Iazko abenduan irabazi zituen Iglesiasek Espainiako Podemoseko primarioak, Iñigo Errejonek ordezkatzen zuen sektorearen aurka.

EAEko Ahal Dugu-n, berriz, iazko martxoan eginiko barne hauteskundeetan, 133 botoren aldea egon zen sektore errejonistaren alde. Eta zuzendaritzako gainerako kideak hautatzerako orduan ere irabazi zuten: 28 ofizialak eta 6 kritikoak.

Oraingo primarioei begira sektore kritikoa “hautsi” egin da Bizkaian, Maria Valienteren zerrendako iturriek baieztatu dutenez. Haietako zazpi Lander Martinezen zerrendan joango dira.

Beren kasa joango dira, halaber, Bizkaiako sektore kritikoko beste batzuk: Asun Merinero Batzar Nagusietako kidea eta Luis Alejos Roberto Uriarte idazkari nagusi ohiaren ildokoa —Alejos ez da idazkari nagusi kargurako aurkezten, beste karguetarako baizik—.

Sektore antikapitalistak ere aurkeztuko du hautagai eta zerrenda propioa: Neskutz Rodriguez (Zurekin martxan). Iazko primarioetan %24ko babesa (707 boto ) eskuratu zuen Rodriguezek; ordezkaririk ez, baina, zuzendaritzan.

Beste bi hautagai ere egongo dira: Rafael Garde arabarra eta Manuel Garcia Alfaro bizkaitarra.

Bizkaiko “haustura”

Egungo zuzendaritza osatzen dutenek akordio batera heldu dira sektore kritikoko Bizkaiko batzuekin. Talde horretako aurpegi ezagunena da —nahiz eta zerrendan ez azaldu— Juan Luis Uria legebiltzarkidearena. Bera izan zen kritikoek Eusko Legebiltzarreko bozetarako lehendakarigai aurkeztu zuten hautagaia, baina Pili Zabala ofizialisten hautagaiak irabazi zuen.

Hain justu, Eusko Legebiltzarrean eginiko “elkarlana” jarri dute orain hurbilpen horren gakotzat ofizialistek eta Uriaren taldekoek; azaldu dutenez, legebiltzarreko dinamiken bidez zehaztu nahi dituzte alderdiaren estrategia eta aliantza politikak EAEn; han jarri nahi dute “fokua”, horren arabera “batu” alderdia. Zerrenda aurkezteko eginiko agerraldian, Eusko Legebiltzarrean dagoen “gehiengo progresista” jarri dute ardatz.

Uriaren taldekoek “keinutzat” jo dute orain arte zuzendaritzako buru izan diren eta ofizialisten zerrendan egongo ez diren Nagua Albak eta Eduardo Maurak pauso bat atzera eman izana— biak Espainiako Kongresuan diputatu dira, eta errejonista ezagunak—.

Uriaren gertukoek adierazi dutenez, haiek “beste ezeren gainetik” lehenetsi dute iraganeko “zatiketa dinamikekin” amaitzea.

Egun kritikoak direnak izan ziren EAEn alderdia gidatu zuten lehenak, Roberto Uriarte EHUko zuzenbide irakaslearekin — Juan Carlos Monederoren gertukoa da Uriarte; Podemoseko sortzaile ezagunenetako bat Monedero eta Espainiako zuzendaritza utzi bazuen ere, Iglesiasen hurbilekoa izaten jarraitzen du—. Kritikoek diote Uriarteren babesa ere badutela.

Gipuzkoarrak dira sektore kritikoko aurpegi ezagunenak, hango zirkuluetan dute indar gehien. Eta Pablo Iglesiasen zuzendaritzan daude gehienak. Haietako bat da David Soto irundarra. Hangoa da Josetxo Arrieta senataria ere. Bizkaiko bi senatari ere dira sektore horretakoak: Pilar Garrido Espainiako zuzendaritzako kidea eta Miren Gorrotxategi Podemoseko Bermeen batzordekoa. Garbiñe Ruiz Arabako senataria ere talde horretakoa da.


"Igelak" proiektatuko dute zapatuan Gorlizen

Gorlizko Udalak bihar, zapatuan, proiektatuko du "Igelak" filma Zinema Kalean ekimenaren barruan. Emanaldia pilotalekuan izango da, Elizako Plazan, 22:30ean. Patxo Telleriak zuzendutako komedia euskaraz emango dute, eta sarrera doakoa izango da.

"Igelak" filmean Miren Gaztañaga eta Gorka Otxoa dira protagonistak. Horien ondoan, aktore ezagun asko ageri da traman: Itziar Ituño, Itziar Atienza, Gurutze Beitia, Elena Irureta, Ramon Agirre eta Mikel Losada, besteak beste. Filma iazko abenduaren 2an estreinatu zen.

Sinopsia

Pello, banku sukurtsal bateko zuzendaria, delitu ekonomikoengatik atxilotu dute. Bere nagusiak ere inplikatuta dauden arren, bakarrik utziko dute Justiziaren aurrean. Salduta dagoela konturatzean, ihes egitea erabakiko du.

Dirurik eta dokumentazio barik, familia eta lagunik gabe, Pellok bere identitatea ordezkatuko du, ezkutuan segitu ahal izateko.

Iragan faltsu horregaz eta patuaren kapritxo bategatik, erreza egingo zaio Pellori etxetik kaleratutakoen elkarte batek okupaturiko etxe batean babesa topatzea. Bere kide berrien konfiantza bereganatuko du, asmo bakar bategaz: haien diruaz jabetu eta atzerrira alde egitea.

Filmaren aurrerakina


Antton Gomez, bihar, memoria

historikoari buruz

Antton Gomezek hitzaldia emango du bihar, 19.30etan Biterin, memoria historikoari buruz: una visión global sobre la memoria histórica.


Tamaina txikiko Schubertaldia eskainiko dute uztailean

Hirugarren aldiz parte hartuko du Gaubeak musika klasikoaren jaialdi ospetsuan; bi kontzertu izango dira, Villanañeko Angostoko santutegian.

Agertokiak aldatuta, publiko gutxiagorekin eta COVID-19ak eskatzen dituen babes-neurri guztiak hartuta iritsiko da aurten Kataluniako musika klasikoaren jaialdi ospetsua Euskal Herrira. Uztailaren 18an izango da lehen kontzertua, Judith Jauregi pianista donostiarraren eskutik. Uztailaren 25an, berriz, Kataluniako Cosmos Quartet eta Fernando Arias biolontxelista izango dira protagonistak.

Azken bi urteetan Tuestako eta Bachicaboko tenplu erromanikoak aukeratu dituzte musika klasikoaren jaialdiaren baitako kontzertuak eskaintzeko; aurten, aldiz, Villanañe herritik gertu dagoen Angostoko baseliza gotikoan egingo dituzte bi saioak. Gaubeako alkate Juan Carlos Ramirez Escuderok adierazi duenez, "lau beharrean, bi kontzertu soilik egin ahalko ditugu aurten, eta edukiera aldetik santutegiak aukera gehiago eskaintzen ditu".

Lehen kontzertuan Schumann, Brahms eta Beethoven konpositoreen obrak aurkeztuko ditu Judith Jauregik. Azken musika klasikoaren denboraldian Madrilgo Auditorio Nazionaleko Ganbera Lizeoan, Ubedako Musika eta Dantza jaialdian, Bilboko Musikan, Klosters Music Festival-en, Murten Classics-en, Toulongo Presences Féminines jaialdian, Porto Piano Fest-en edo Gstaadeko Yehudi Menuhin jaialdian parte hartu du Donostiako musikariak.

Lehiaketa ugariren irabazleak

Uztailaren 25ean, berriz, Helena Satué eta Bernat Prats, biolinak; Lara Fernandez, biola; eta Oriol Prat, biolontxeloa izango dira protagonistak. Lau musikari katalanek 2014an sortu zuten Cosmos Quartet, eta ordutik hainbat lehiaketa irabazi ditu taldeak; hala nola Gaztela eta Leongo Ganberako Nazioarteko Musika lehiaketa, Sitgeseko Josep Mirabent i Magrans lehiaketa eta Irene Steels-Wilsing Fundazioak Heidelberg-i egindako lehiaketako lehen saria ere, 2018an. Kammermusik Preis 2014 eta Artis Quartet sariak ere irabazi ditu laukoteak.

Haiekin batera, Fernando Arias biolontxelista arituko da. Musikari gazteak Aragoiko Goi Mailako Musika kontserbatorioan eta Reina Sofia Goi Mailako Musika Eskolan ikasi zuen. Gaur egun graduondoko ikasketak egiten ari da Berlingo Universität der Künste unibertsitatean. Gaur egun, gainera, biolontxelo irakaslea da Aragoiko Goi Mailako Musika kontserbatorioan, eta kontzertu ugari eskaintzen ditu.


Literatura Eskolak antolakuntza indartu du hamargarren urteurrenean

Urriaren 19an hasiko du 2013-2014ko truke urtea «unibertsitate herritarrak», Ander Lipusen lana aztertuz

Estreinako saioaren hamargarren urteurrena ospatzearekin batera —2003ko urriaren 17an egin zen, Larrabetzun (Biz- kaia)—, antolakuntza sendotu du Literatura Eskolak urriaren 19an abian jarriko duen 2013-2014ko truke urteari begira, literatura zabaldu eta sozializatu nahi duten talde eta elkarteen arteko «sinergiak» lortzea ezinbestekoa dela iritzita, Gotzon Barandiaranek, Literatura Eskolaren arduradunetako batek, azaldu duenez. Honako talde eta elkarte hauek Literatura Eskolaren antolakuntza lanetan lan egiten hasita daude jada: EIE Euskal Idazleen Elkartea, Euskal Itzultzaile, Zuzentzaile eta Interpreteen Elkartea, EHAZE Euskal Herriko Antzerkizale Elkartea, 111 Akademia, UEUko Literatura saila, Sareinak eta Elearazi.

Bihotz Bakartien Klubak sortu zuen Literatura Eskola, 2003an. «Ordura arte guk bai hezkuntza araututik zein arautu gabekotik, industriatik, merkatutik, estandarretik jasotzen genuen literaturarekin ez geunden konforme», azaldu du Barandiaranek. «Hezkuntza arautuan, Frantziak eta Espainiak inposatutako curriculum batetik jasotzen genuen literatura, eta literatura hori erabat arrotza zen guretzat, ez gintuen betetzen. Merkatuak, berriz, irakurtzeko modu bat inposatzen zigun, literatura jakin bat, salmentekin eta izen handiekin lotua, guri edukiz nahiko hutsala iruditzen zitzaiguna. Orduan, erabaki genuen, inoren zain egon gabe, gu geure burua elikatzen hastea».

Literatura sozializatzeari «irakurlearen ikuspuntutik» ekin dio hasieratik Literatura Eskolak, Barandiaranek dioenez. «Guk nahi genuen irakurtzen ikasi. Nahi genuen galbahe bat. Nahi genuen jakin zergatik idazle batek idazten zuen lan bat, zertarako, noiz, zein testuinguru historikotan… Eta nahi genuen, inork zer irakurri behar genuen esan gabe, zer irakurri geuk erabaki». Hori dena, «Euskal Herritik eta euskaratik».

Lehen hiru urteetan Larrabetzun antolatu zuen Bihotz Bakartien Klubak Literatura Eskola, baina 2007an Euskal Herri osora zabaldu zuten, beste talde eta elkarte batzuekin elkarlanean.

«Elitismorik gabeko eskola»

Hilean behin, larunbatez beti, lau orduko saioa eskaintzen du Literatura Eskolak, zortzi saio guztira beste hainbeste hilabetetan, Euskal Herri osoan zehar. «Parte hartzean oinarritutako eta batere elitismorik gabeko eskola» da, Barandiaranek dioenez, «herritarra, horizontala, jakintzaren konpartitzean oinarritua». Iñigo Aranbarri idazleak «unibertsitate herritar bat» zela esanez definitu izan du. Saioetara joateko ordaindu beharra dago, baina prezioak apalak dira oso: truke urte osoko saio guztietara joateko, nahikoa dute 20 euro ordaintzea soldatadunek; 10 euro baino ez soldata gabekoek. Saio bakarrera joateko, bost euro soldatadunek, hiru soldata gabekoek.

«Bi erronka nagusi» dituzte antolatzaileek truke urte berriari begira, Iratxe Retolazak azaldu duenez: «gazteengana gehiago heltzea» eta «komunikazio esparrua indartzea, bertan egiten dena hedatuz, kroniken bitartez». Elearaziko kideak arduratuko dira komunikazioko lan horretaz.


Zozkatu dugu Aita Mari jatetxeak emandako bi lagunentzako afaria

Datorren astean itzuliko gara zozketa gehiagorekin.

Banatu dugu aste honetako zozketako saria: Ane Aizpurua Urangak jaso du Aita Mari jatetxeak emandako bi lagunentzako afaria. Laster emango dugu zozketa gehiagoren berri.


“Denbora hobetuz, aurrera jarraituko dugu”

Urduñako Mendi Duatloiaren inguruko kronika:

10:30, Urduñako enparantzan, jende guztia irteera lekuan dago, ni beraien artean. Urduritasuna handituz eta korrika egiteko gogoekin sentitzen naiz. Irteera seinalea entzun eta abiatu naiz nire helburuak betetzera. Hasierako kilometroan jendea topera doa, baina nik badakit zein den nire gorputza joan daitekeen erritmoa, eta ez diet kasu egiten. Trankoko zonaldean aldapa gogorra igotzen hasi naiz, nire hanketan mina sentitzen dut, baina adrenalinak aurrera jarraitzen laguntzen dit. Hasierako zonaldea jada pasatu dut, eta lehenengo hiru kilometroak eginak ditut. Orain Bedarbide-Txoza zonaldera abiatzen naiz, pista oso leun batetik arnasa hartzen.

Bedarbide-Txozako zonalde honetan gora-behera askorekin topatzen ari naiz, nire indarrak amaituz doazela uste dut. Orain “eskonbreratik” noa, azken esfortzua egin eta dena behera, psikologikoki aldapa oso txarra, baina suertatu dut. Hau amaituta 3 kilometro aldapa behera: Nire barnetik indar guztiak atera ditut eta behera noa ahal bezain azkar. Azkenik Urduñako enparantzara ailegatzen naiz, eta hemen nire lagun Jesuari erreleboa ematen diot.

Bizikletara korrika joanda, hartu, eta irteera azkarra egin dut nire ustez. Jendea pasatzen hasi naiz, eta oso indartsu sentitzen naiz. Trankoko aldapa nire ustez oso arin egin dut, eta hori animatu egin nau. Kilometroak pasa, eta nire hankak potentzia galtzen doaz. Nire helburuan bakarrik erreleboetako jendea dago, ez ditut besteak begiratzen. Baina, la Txozako bidean Jonander Molina atzetik ikusi dut, eta hori, oso urduri jarri nau. Berarekin kilometro gutxi batzuk egin eta gero, jaitsieran, bere atzetik geratzen naiz. Ez diot ikusten, nahiz eta nire indar guztiak eman, galdu egin dut. Urduñako kaleetatik abiadura handian noa, eta enparantza jendeaz beteta ikusteak nire azken ematera.

Erreleboa eman eta gero, nire aurretik aurkari bakarra, minutu bakar batera. Barnetik indar guztiak ateratzen ditut eta sprintera korrika noa. Urduñako kaleetatik barrena topera noa, baina, ezin dut nire aurkaria arrapatu. Eta azkenik, bigarren postuan ailegatzen naiz helmugara. Oso pozik nago lortutako emaitzarekin, pentsatutako denbora jaitsi dugu. Lehengo errelebo lokala lortu dugu eta bigarren postua errelebo orokorrean.


Zirkuitulaburra

Nafarroako Gobernuak pribatizatu egin nahi du Los Arcosko zirkuituaren kudeaketa, dirua aurrezteko, zirkuitua enpresa bati errentan utzita. Zirkuitua zentzugabekeria izan da hasiera-hasieratik. Samaniego eraikuntza enpresak sortu nahi zuen proiektua bere egin zuen gobernuak. Berea, ordaintzeko orduan: sortzez sei milioi euroko proiektua zena 53 milioi eurokoa bihurtu zuen, gizarte gastuak murriztu zituen urteetan. Gobernuak jarri zuen dirua, baina Samaniegok egin zuen obra, eta berak kontrolatu zuen proiektuaren bilakaera, Kontu Ganberak ohartarazi zuenez. Zenbat eta gastu handiagoa, orduan eta diru gehiago Samaniegorentzat. Diru publikoa, beste behin, enpresa pribatu bati mesede egiteko. 2008an obrak geratu egin ziren, eta gobernuak hartu zuen proiektu osoa (%95). Ondorioz, gobernuak —herritarrek— aurre egin die zirkuituak 2010ean zabaldu zenetik sortutako galerei. Alokatu egin nahi du orain. Oparitu egingo du gero. Zirkuitua bai, baina zirkuitulaburra, agintari batzuena, beti betikoei mesede egiteko.


Euskal Herriko Pala Txapelketako finalak etzi jokatuko dituzte

Euskal Herriko VII. Pala Txapelketa Irekia iritsi da bukaerara, bi hilabete eta erdiren ondoren. Etzi jokatuko dituzte partidak, 15:00etan, Madalensoron.

Nesketan, Gazte Mailan, honakoek jokatuko dute finala: Goitia-Senperenak eta Indo-Beldarrainek. Lehenengo Mailan, honakoek: Agirre-Otegik eta Pierola-Argainek;

Mutiletan, berriz, Hirugarren Mailan: Etxeberria-Gallastegik eta Rekalde-Matxainek. Bigarren Mailan: Lazkano-Ruizek eta Kerejeta-Gurrutxagak. Eta lehenengo Mailan: Antxordoki II-Telletxeak eta Santesteban-Eizmendik.


Elorzak uko egin dio Donostiako alkate izateari, igandeko «porrotaren» ondoren

Joan den igandetik bertatik Donostiako alkate izateko asmorik ez duela jakinarazi zuen atzo Odon Elorza PSE-EEko hautagaiak. Haren hitzetan, hauteskunde emaitzen berri izan zuenetik ez da bere helburu eta nahietan sartzen berriro alkate izatea, hauteskundeetan «porrota» jaso duelako eta jada hiriaren alde egin ahal zuen guztia egin duelako. Hori bai, oposizioko buru izateko prest dagoela jakinarazi zuen, hiriaren «garapena» defenditzeko eta Donostian «frontismorik eta bazterketarik ez egoteko». Ez zuen argitu PSE-EEk beste hautagairik aurkeztuko duen. Gainera, Bilduk proposatzen duen hiri ereduak kezkatu egiten duela esan zuen Elorzak, «iraganeko errezetak» proposatzen dituelako.


Herriko batzordeak martxan jarri orduko udal gobernua aurrekontuak eratzen hasi dela salatu du Lekeitioko EH Bilduk

Lekeitioko udal gobernua aurrekontu proiektua osatzeko garaian, batzordeen parte hartzea alboratzen ari dela salatu du Lekeitioko EH Bilduk. Herriko batzordeak martxan jarri orduko udal gobernua aurrekontuak eratzen hasi dela diote.

Korporazio berria ekainean osatu zela gogora ekarri dute, baina, ordutik hilabeteak igaro diren arren, udal gobernu berriak, joan den astera arte, “ez dietela herritarrei batzordeetan parte hartzeko gonbidapenik zabaldu” azaldu dute. “Batzordeetan parte hartzeko gonbidapena, Aurrekontuak 2020, Lekeitio zeure erara izeneko papertxo baten hartu dugu buzoian, bigarren plano baten, inportantzia handiegirik eman barik”. Batzordeak herrira zabaltzeko “presarik ez dutela hartu” esan dute, baina, ordea, 2020ko aurrekontu proposamenagaz hasi direla. “Hainbat udal batzorde martxan hasi barik daude, baina hara!, datorren urteko aurrekontu proposamenagaz dator Lekeitioko EAJ”.

Lekeitioko EH Bilduren ustez, zentzuzko kudeaketa batek, batzorde bakoitzean egin nahi diren ekintzak eta euren gastua zein dan lantzea eskatzen du. “Hori eta gero dator, udalak erabili ahalko duen diruaren arabera, ekintzari lehentasuna ematea; gainera, balioa ematen zaio batzordeko lanketari”.

Lekeitioko EAJk, aldiz, lanketa hori egin ordez, zuzenean aurrekontuak aurkeztu nahi dituela nabarmendu dute. “Modu horretan, parte hartzea udal batzordeetan ez da lantzen, ez dugu ikusten guk geuk behintzat. Are gehiago, gai horren inguruan herrian lanean dabiltzan talde eta adituen iritzia isilarazten dute”. Herriaren beharrizanari erantzuteko edo interes propioari erantzuteko dauden galdetu diote udal gobernuari.


Eraso sexistarik gabeko jai parekideak: konpartitu, errespetatu eta salatu

“Urduñan, eraso sexistarik gabeko jai parekideen alde gaude. Jaiak DENONTZAT dira, emakumeok ere gozatu nahi ditugu!” lemapean Urduñako Jai Batzordeak, Parekidetasun Batzordeak eta Udalak ondoko kanpaina abiatu dute:

KONPARTITU Jaiez eta plazako giroaz denok gozatzeko, etxeko erantzukizunak ere partekatu beharko ditugu. Etxeko zereginak eta familia-ardurak banatzen baditugu, denok izango dugu ondo pasatzeko denbora gehiago.

Lehenik…

ERRESPETATU Bakoitzak jaia nahi duenean, nahi duenarekin eta nahi duen moduan bizitzeko eskubidea du. Emakume batek EZETZ esaten duenean, EZETZ esan nahi du.

Eta ez egin ezikusiarena, zuri ere dagokizu...

SALATU Ez onartu inolako gehiegikeriarik. Indarkeria fisikoa, psikologikoa, zein sexuala jasanez gero, erabili larrialdietarako telefonoa, 112, edota informatu zaitez 900840111 telefonoan (24 orduz eskuragarri).

Kanpaina honekin bat egiten dute ere eskualdeko Udal hauek: Aiara, Amurrio, Laudio, Orozko, Arrankudiaga-Zollo eta Okondo.


'Guztia aldatzeko erasoaldi sozioekonomikoa' proposatu du EH Bilduk

Bizkaiko ahaldun nagusirako EH Bilduko hautagai Josu Unanuek azpimarratu duenez, "goitik behera aldatu behar dugu guztia, herritarrengan inbertitu eta sinetsi behar dugu".

EAJk Gobernuan hamarkadak eman ostean, "guztia aldatzeko erasoaldi sozioekonomikoa" proposatu du gaur Josu Unanue Bizkaiko ahaldun nagusirako EH Bilduko hautagaiak.

Koalizio abertzaleak hauteskunde-zerrendetako lehen lau hautagaiak aurkeztu ditu, hala nola, Bilbo, Busturia-Uribe, Ezkerraldea-Enkarterri eta Durango-Arratia.

Unanuek adierazi duenez, EAJren agintari bizkaitarrak "herritarren alde begiratzeko eta lan egiteko ezgai dira, eta gutxi batzuen interesak baino ez dituzte defendatzen". "Goitik behera aldatu behar dugu guztia, herritarrengan inbertitu eta sinetsi behar dugu", nabarmendu du.

Koalizioaren programa laburtu du EH Bilduko hautagaiak: bizkaitarrek "duintasunez" bizi ahal izatea bermatzea, azpiegitura sozioekonomikoa aldatzea, sistema fiskala aldatzea, eta finantza-sistema"propioa eta publikoa" izatea.

Gainera, EH Bilduren 'Euskal Bidearen' estrategia subiranoarekin bat egin du, "guztiontzako beharra baita, arnasa hartzea bezalakoa". Halaber, "gatazkaren irtenbidea" bilatzeko eta "era ordenatu batean" ETAko presoek etxera ekartzeko lanean jarraituko duela hitzeman du Unanuek.

'Etorkizunerako inbertsioa'

Arantza Urkaregi zinegotzi ohia ere bertan izan da, izan ere Batzar Nagusietarako Bilboko zerrendaburua da. "Gastu soziala ez da jasanezina", esan du Urkaregik, "areago, ezin dugu gastutzat hartu, etorkizunerako inbertsioa baita".

Bestalde, "bizitza bera politika guztien erdigunean" kokatuko dutela hitzeman du Asier Vega Enkarterrietarako EH Bilduko zerrendaburuak, "herritarren ugalketa eta zaintzaren inguruko lana ikusiarazteko". Halaber, emakumezkoentzat eta gazteentzat zuzendutako enplegu-plan baten alde egin du.

Amaitzeko, Meritxel Elgezabal Durango-Arratiako hautagaiak azpimarratu duenez, fiskalitate arloan aldaketa posible dela erakutsi du EH Bilduk Gipuzkoako Aldundian.


Zaloa Basabe: Egunerokotasuna

Kazetaroi gaurkotasuna transmititzea eskatzen digute, aztertu beharreko gaiaren inguruan ikuspuntu ezberdinak emanez eta objetiboak izanez.

Berdin dio Bostongo atentatuaz, Pantojaren ebazpenaz, Irango lurrikaraz edota Mirandaren deklarazioaz ari bagara… hauek agenda informatiboaren gaiak dira eta honen inguruko datuak eta hausnarketak plazaratzea eskatzen digute.

Baina askotan gure bizitzaren gaurkotasuna, gure bizitza egun batetik bestera hankaz gora jartzen dituzten gertakizun horiek ez dira inolako agendan agertzen. Eta horrek ez du esan nahi gertakizun horiek gehiengo bati eragiten ez diotenik, hala ere, isilarazten ditugu, pelikula onak karteleretan agertzen ez diren bezala, eta liburu on asko inoiz best-sellerrak izango ez direnaren antzera.

Aste honetan jakin dut Espainako Entzutegi Nazionalak betiko lagun bati 7 urteko zigorra ezarri diola eta lankide bati gaixotasun larria diagnostikatu diotela.

Bi gertakizun hauek iritzi artikulu batean konpartitzea gaurkotasuna ala errealitatea transmititzea da?

Gaurkotasuntzat jotzeko gertakizuna izen propioz josita agertu beharko litzateke: pertsonai famatu eta kokapen espezifikoen izen propioekin. Errealitatetzat jotzeko aldiz, nahikoa da guztiok ezagutzen ditugun izen arruntekin joatea: hala kartzela edo minbizia.

Gure bizitzan izen propioak eta arruntak nahastu egiten dira, gertakizun larriak eta arinak bezala, guztiak gure errealitatearen osagaiak dira.

Nire bizitza arrunta eta propioa da aldi berean. Kartzelak eta minbiziak sortzen dituen sufrimenduak izen propioak izanik inguruko hainbatekin konpartitu dezakegun egoera arruntak direlako. Gure bizitzaren parteak dira eta nire errealitatearen ikuspuntua honen onarpenetik pasatzen da. Hala beharrez.

Baliteke irratian hitz egiten dudan bitartean Japoniako kostaldera misil bat iristea, Barcinak dimititzea edota Venezuelan Estatu kolpe bat ematea. Hori guztia albistegiak hasteko lehen lerroko informazioa litzateke.

Baina aurreko ezerk ez luke aldatuko izen propioz eta egoera arruntez osoatutako gure errealitate hurbila.

Hau da egunerokotasunaren paradoxa: iragankorra eta transzendentala da aldi berean eta ez dago hitz bakar bat ere ez hau aldatzeko edo izendatzeko gai denik.


Tolosako Braderie azokan erosleak pagotxa bila

67 saltoki eskaintza berezia egiten ari dira Tolosan. Stock-ean dituzten produktuak kalera atera dituzte eta horrela edukiko dituzte egun osoan zehar. Goizean goiztik erosle ugari dabil han eta hemen, hau da hau pagotxa esan nahian.

EGITARAUA

10:00-20:00. Saltokiak kalean.

10:00-14:30 eta 16:00-20:00. Haur txokoa. Parkea, aurpegiak margotzeko tailerra, eskulanak eta puzgarriak, Trianguloan.

17:00-18:30. Tolosako Erraldoi eta Buruhandien Konpartsa. Tolosako kaleetatik zehar.


Quincocesek bigarren postua lortu du Izabako proban

Maila ona eman dute Quincocesek Euskal Herriko kopako bigarren proba puntugarrian. Emakumezko seniorren artean Quincoces bigarrena izan da helmugaratzen zapatu eta domekako lasterketan. Zapatuan 2:08:07 denbora egin zuen mendexarrak eta sailkapen orokorrean 19. postua eskuratu zuen.

Bi eguneko mendiko eski lasterketa izan da Izabakoa, Euskal Herrian egiten den bakarra. Zapatuan bakarkako proban lehiatu behar izan zuten eta domekan berriz krono igoeran. Elurraren baldintzak direla eta antolatzaileek bi egunetako ibilbideak aldatu behar izan zituzten eta domekako probari esaterako 200 metroko malda gehitu zioten.

Quincoces gustora aritu da bi egunetan eta lortutako emaitzarekin pozik dago. «Zapatuko proban izotz asko egon da eta horrek lasterketa konplikatu egiten du, baina ibilbidea oso polita izan da eta asko gozatu dut» esan du Quincocesek.

Hurrengo proba, martxoaren 15 eta 16ko asteburuan izango da Picos de Europan.


Janari bilketa azaroaren 25ean eta 26an egingo dute

URRETXU // Elikagai Bankuak hilaren 25ean eta 26an egingo du aurtengo janari bilketa berezia. Zumarragako Eroski supermerkatuan eta Urretxuko BM supermerkatuan bilduko dute janaria. Janari bilketan lagundu nahi duten herritarrek bi telefono zenbaki hauetako batera deitu behar dute: 645 703 864 (Ramon Aztiria) eta 679 063 046 (Iñaki Kerejeta).


Schumacher txikiak

Azpeitia Motor Klubak antolatuta V. Karting lasterketa jokatu zuten zapatu arratsaldean Sanjuandegin. Auzo horretako festetako lehen ekitaldia izan zen Karting lasterketa. Argazkian, Peio Eizagirre azpeitiarra lasterketako une batean.


Tapa pala! (11): Ontzi berritzailea erabili du Hibaikak

Traineruek azken hiru hamarkadetan izan duten bilakaerari errepasoa egin diogu saio honetan, atzo Hibaikak Kontxako bigarren jardunaldia Jon Lasaren traineru berritzailearekin irabazi zuela aprobetxatuta.


Jantziak gaur hartu behar dira

Errege kabalgatan apuntatuta dauden haurrek gaur hartu behar dituzte jantziak Biteri kultur etxean, 19:00etan.


Giza Eskubideak errespetatzeko konpromisoa hartu dute Zarauzko gaztetxoek

Giza Eskubideen Nazioarteko eguna ospatu dute gaur Zarauzko ehunka gaztetxok. 12:30ak aldera Gaztelekuko Frontoi Zinema pilotalekuan bildu dira, eta ikastetxearen arabera taldetan banatu dira. Antolatzaileek jakinarazi dutenez, duela hilabete batzuk martxan jarritako programaren azken ekitaldia izan da gaurkoa.

Aurreko saioetan GGEEak ezagutu dituzte ikasleek, eta duela 50 urte aiton-amonek bizi zuten garaia eurenarekin alderatu dute. “Hala, garaiak nola aldatu diren ikusi ahal izan dute” nabarmendu du Bakeolako Igor Uzkudunek.

Gaurko saioan, panel batzuetan GGEEi lotutako hainbat betebehar idatzi dituzte, eta horiek aurrera eramateko konpromisoa hartu. Ildo horretatik, arrazakeria eta xenofobia salatu dute, hezkuntza eskubidea aldarrikatu eta berdintasuna bermatzeko hitza hartu dute.